title: Suojeluvaltio

text: Koska asianomaisilla valtioilla ei ole asemamaahan toimivia diplomaattisuhteita, koskee käytännössä suojeluvaltion asemamaassa suorittama diplomatia vain vähäisiä yksittäisiä kansalaisia ja yrityksiä koskevia asioita, pääasiassa konsuliasioita, ei ulkopolitiikkaa laajasti käsitettynä.


title: Suojeluvaltio

text: Esimerkiksi Yhdysvaltain suojeluvaltiona sen asioita Korean demokraattisessa kansantasavallassa hoitaa Ruotsi.


title: Suojeluvaltio

text: Tanskan kutsuttua diplomaattinsa kotiin Indonesiasta ja Iranista Muhammad-pilapiirrosjupakan vuoksi ryhtyivät Alankomaat hoitamaan Tanskan konsuliasioita Indonesiassa ja Suomi Iranissa. Indonesia on Alankomainen entinen siirtomaa, ja Suomea vastaan ei ollut osoitettu Iranissa mieltä, sillä pilakuvia ei ollut julkaistu missään Suomen lehdistä.


title: Suojeluvaltio

text: Joskus nimitystä suojeluvaltio käytetään suomen kielessä protektoraatista, valtiosta tai alueesta, jonka toinen valtio on ottanut suojelukseensa sen ulkopoliittista, kauppapoliittista tai muuta suvereniteettiin kuuluvaa oikeutta voimakkaasti määrittäen tai rajoittaen. Protektoraattivaltiolla ei ole yksiselitteistä määritelmää, koska monissa tapauksissa valtio itse pyrkii kiistämään alisteisen asemansa toiselle valtiolle.


title: Suojeluvaltio

text: Kansainvälisoikeudellisesti tunnustettuja protektoraatteja ovat olleet mm. Saksan ensimmäisen maailmansodan aikaiset alusmaat ja osat Osmanien valtakuntaa, josta tuli Kansainliiton mandaatilla toimivia Britannian ja Ranskan protektoraatteja.


title: Suojeluvaltio

text: Vuonna 1918 Suomen ja Ukrainan voidaan katsoa ajautuneen itsenäisyysjulistuksistaan huolimatta Saksan keisarikunnan protektoraateiksi: Suomi mm. kevään 1918 kauppasopimuksen vuoksi ja Ukrainan sen vuoksi, että saksalaiset ja itävaltalaiset järjestivät siellä toukokuun 1918 lopussa vallankaappauksen saadakseen Ukrainan sidotuksi kiinteämmin Saksan sotatalouteen viljantoimitusten avulla.


title: Aki Virtanen

text: Aki Virtanen on entinen Kotiteollisuus-yhtyeen jäsen ja hänen aikaisempiin projekteihinsa kuuluu myös Nanaimo Bars -niminen yhtye. Nykyisin hän soittaa kitaraa yhtyeessä Soul Corner ja omassa instrumentaaliprojektissaan "Andalucian Dreams". Virtasella on myös useita kansainvälisiä sivuprojekteja amerikkalaisten, saksalaisten ja turkkilaisten muusikoiden kanssa. Virtanen on säveltänyt yli 400 kappaletta sen jälkeen kun hän 15-vuotiaana aloitti kitaransoiton. Virtanen on itseoppinut ja monipuolinen kitaristi, joka on soittanut heavy metalia, bluesia ja flamencoa eri kokoonpanoissa. Virtanen muutti vuonna 2004 Helsingistä Istanbuliin Turkkiin, jossa hän asuu edelleen.


title: Aki Virtanen

text: Aki Virtanen pestattiin 1994 Kotiteollisuus-yhtyeeseen tuomaan ammattimaisuutta yhtyeen soittoon. Yhtye saikin levytyssopimuksen pian Virtasen liittymisen jälkeen. Yhtyeen jäsenten välit alkoivat kuitenkin pahasti rakoilla ensimmäisen, kaupallisesti epäonnistuneen levyn jälkeen ja Virtanen lähti bändistä yhteisen päätöksen jälkeen 1997. Virtanen on itse sanonut, ettei koskaan kunnolla sopeutunut Kotiteollisuudessa soittamiseen, koska hänellä oli erilainen käsitys yhtyeen kehittämisestä kuin sen muilla jäsenillä. Virtanen katsoi bändin muun muassa kopioivan liikaa tiettyjä esikuvia, kuten CMX ja Sielun Veljet. Myöhemmin hän on myös todennut, että hän ei päässyt yhtyeessä toteuttamaan omia musiikillisia taipumuksiaan kitaristina. Toisaalta yhtenä lähtöön johtaneena syynä oli myös Virtasen ajanpuute, joka johtui paitsi siitä, että hän asui toisessa kaupungissa kuin bänditoverit, myös hänen omistautumisestaan tohtorintutkinnon suorittamiseen ja ennen kaikkea hänen rinnakkaiseen bändiinsä Nanaimo Bars, joka soitti Virtasen omia kappaleita.


title: Aki Virtanen

text: Virtasen 1999 perustama Soul Corner soittaa englanninkielistä vaihtoehtometallia. Bändi on julkaissut kaksi pitkäsoittoa, 2006 "Twilight Report" ja 2008 "Partners in Crime". Molemmat sisältävät Virtasen säveltämiä ja sanoittamia kappaleita. Levyt ovat saaneet huomiota Suomen lisäksi muun muassa USA:ssa, Englannissa, Turkissa ja Saksassa. Viime vuosina Virtanen on säveltänyt, äänittänyt ja esiintynyt muun muassa saksalaisen bluespianisti Friedrich zur Heiden kanssa, josta esimerkkinä konsertti Istanbulin maailmanlaajuisesti tunnetulla Nardis jazzklubilla tammikuussa 2007, jossa lavalle nousi muutaman kappaleen ajaksi myös Broadway-tähti BJ Crosby, joka on myös esiintynyt tunnetuissa amerikkalaisissa TV-sarjoissa Ally McBeal Show, Bill Cosby Show ja Law and Order. Virtanen myös äänitti ja tuotti zur Heiden soundtrack -sävellyksen turkkilaiseen lyhytelokuvaan "El" (kädet) vuonna 2007. Virtanen on edelleen tehnyt yhteistyötä Janis Joplinin Big Brother & Holding Company:n kiertuelaulaja Liz Aday:n kanssa. Aday lauloi taustoja Soul Corner:in Partners in Crime julkaisulla ja esiintyy yhtyeen videolla "Hate".


title: Aki Virtanen

text: Joulukuussa 2008 Virtanen julkaisi ensimmäisen sooloalbuminsa "Andalucian Dreams". Levy sisältää instrumentaalimusiikkia, jonka vaikutteina ovat vahvasti jazz ja flamenco. Interscope julkaisi Virtasen toisen sooloalbumin "Un Tiempo Muy Distante" maaliskuussa 2010. Levy jatkaa samalla linjalla kuin edeltäjänsä, tosin tällä levyllä Virtanen esittelee myös säveltämiään perinteisempiä nylonkielisellä espanjalaisella kitaralla soitettuja flamenco-kappaleita, joista osassa on bändisoittona äänitettyjä rock-vaikutteisia osuuksia. Uuden julkaisun rinnalla Virtanen on viime aikoina myös äänittänyt heavy metal -musiikkia yhdessä tunnetun kanadalaisen rocklaulaja Al Reilly:n kanssa. Reilly:n oma bändi "Al Reilly's Catalyst", jossa esiintyy Nazareth- ja Reckless -yhtyeiden jäseniä (kitaristit Gary Gormier ja Steve Madden), palkittiin syyskuussa 2010 Kanadan Ontario Music Award:issa parhaan cover-biisin (AC/DC:n "Whole Lotta Rosie") julkaisusta.


title: Aki Virtanen

text: Aki Virtanen ei ole tunnettu pelkästään rockmuusikkona ja kitaristina. Hän on koulutukseltaan kasvatustieteen tohtori ja hän on opettanut muun muassa koulutussosiologiaa ja vertailevaa kasvatustiedettä Bosporin yliopistossa Istanbulissa 2004–2008, jota ennen hän työskenteli tutkijana Tampereen yliopistossa 1998–2001 ja Berliinin Humboldt yliopistossa 2000–2001. Virtanen on yliopistouran ohella työskennellyt myös nuoriso- ja sosiaalityöntekijänä sekä projektipäällikkönä helsinkiläisessä konsulttifirmassa 2002–2008 ja vuodesta 2009 lähtien saksalaisessa koulutusalan konsulttifirmassa koulutusasiantuntijana. Virtasen suunnittelemia Euroopan Unionin, Maailmanpankin ja Kfw:n rahoittamia kehitysyhteistyöprojekteja on vuosina 2010–2011 ollut käynnissä Turkissa, Romaniassa, Palestiinan itsehallintoalueella, Kyproksella, Kroatiassa, Jemenissä ja Afganistanissa.


title: Sketsi

text: Sketsi on tavallisesti tilannekomiikan varaan rakentuva yleensä kestoltaan lyhyt komediallinen esitys.


title: Sketsi

text: Alun perin sketsimuotoisia esityksiä esitettiin muun muassa vaudeville- ja Music Hall -teattereissa. Nykyään sketsejä esitetään tavallisesti internetin videopalveluissa, televisiossa (ks. sketsisarja), radiossa tai erilaisissa tilaisuuksissa. Sketsin avulla voidaan käsitellä esimerkiksi parodian keinoin erilaisia asioita ja ilmiöitä. Useasti sketsit rakentuvat jonkin kärjistetyn tai epätavallisen tapahtuman varaan. Tavallista on yhdistää sketsissä asioita, joiden ei yleensä kuvitella liittyvän toisiinsa ja rakentaa näin huvittava tilanne.


title: Soul Corner

text: Soul Corner on kitaristi Aki Virtasen yhtye, joka on perustettu 1999. Yhtyeen perustajajäseniä ovat Virtasen lisäksi Marko Roiha (basso) ja Timo Vehmas (rummut). Vuodesta 2005 lähtien yhtyeen laulajana on toiminut Juha "Izzi the Snake" Uronen (tunnettu myös Lucky 313 yhtyeestä) ja vuodesta 2006 alkaen bassoa on soittanut TT Weasel (ex-Pushrods).


title: Soul Corner

text: Soul Corner soittaa Aki Virtasen säveltämiä kappaleita, jotka ovat luokiteltavissa vaihtoehtometalliksi. Soul Cornerin tuotantoa on julkaistu vuoden 2006 albumin "Twilight Report" myötä Suomessa, USA:ssa, Australiassa, Englannissa, Saksassa ja Turkissa myös usealla mp3 -sivustolla, joilta yhtyeen kappaleita on latailtu kymmeniä tuhansia kertoja. Yhtyeen musiikillinen linja ei juurikaan muistuta Virtasen edellistä Kotiteollisuus-yhtyettä vaan se yhdistelee monia musiikkityylejä monipuolisesti keskenään, kuten heavy metallia, punkkia, jazzia ja bluesia. Yhtyeen yhteissoittoa on kehuttu Suomessa ja ulkomailla tiukan ammattimaiseksi.


title: Soul Corner

text: Soul Cornerin uusin albumi "Partners in Crime" (julkaistu syyskuussa 2008) tarjoilee varsin suoraviivaista, joskin soitannollisia koukkuja sisältävää raskasta rokkia ja se on saundillisesti vieläkin rankempi kuin edeltäjänsä. Albumilla esiintyy myös vierailijoita Suomesta, USA:sta ja Turkista. Tunnetuin heistä lienee Big Brother & Holding Companyn (Janis Joplinin ex-bändi) Amerikan kiertueilla esiintynyt laulaja Liz Aday.


title: Soul Corner

text: Soul Corner on julkaissut musiikkivideot "Going Down" (2008) ja "HATE" (2009), jolla bändin kanssa esiintyy Janis Joplinin bändin kiertuelaulajana kunnostautunut Liz Aday.


title: GHV2

text: GHV2 ("Greatest Hits Volume 2") on yhdysvaltalaisen poplaulaja Madonnan kolmas kokoelma-albumi (vuonna 1990 julkaistu "The Immaculate Collection" oli ensimmäinen ja vuoden 1995 balladikokoelma "Something to Remember" toinen). Albumi julkaistiin Euroopassa 12. marraskuuta 2001 ja Pohjois-Amerikassa seuraavana päivänä. "GHV2 Special Edition" julkaistiin 11. joulukuuta 2001. Albumi sisältää Madonnan vuosien 1992–2000 hittikappaleita, joita olivat tuottaneet hänen itsensä lisäksi muun muassa Shep Pettibone, Dave ”Jam” Hall, Andrew Lloyd Webber, Nellee Hooper, William Orbit, Patrick Leonard, Mirwais Ahmadzaï, Guy Sigsworth ja Mark ”Spike” Stent.


title: GHV2

text: Kokoelmalta julkaistiin singleinä "GHV2 Megamix" promo-materiaalina sekä ”Beautiful Stranger”, joka oli myös elokuvan "Austin Powers – agentti joka tuuppasi minua" soundtrackillä.


title: GHV2

text: Albumin vanhin kappale oli ”Erotica” vuodelta 1992 ja tuorein ”What It Feels Like For A Girl” vuodelta 2001. Yhdysvalloissa kokoelmaa myytiin 1,5 miljoonaa kappaletta eli se menestyi heikommin kuin Madonnan aikaisemmat kokoelmat, mutta kansainvälisesti levyä myytiin 7,5 miljoonaa kappaletta.


title: Karl-Heinz Rummenigge

text: Karl-Heinz ”Kalle” Rummenigge (s. 25. syyskuuta 1955 Lippstadt, Saksan liittotasavalta) on ammattilaisuransa lopettanut saksalainen jalkapalloilija ja nykyinen FC Bayern Münchenin sekä Euroopan jalkapalloseurojen yhdistyksen puheenjohtaja. Hän kuului 1980-luvulla maailman parhaimpiin jalkapalloilijoihin ja voitti maajoukkueessa kaksi kertaa MM-hopeaa 1982 ja 1986 sekä EM-kultaa 1980. Hän oli mukana myös 1978 MM-kisoissa, sekä EM-kisoissa 1984.


title: Karl-Heinz Rummenigge

text: Rummenigge tunnettiin pelaajaurallaan tehokkaana joukkuepelaajana. Hänen alkuperäinen pelipaikkansa oli laitahyökkääjä, mutta hän pelasi myös keskushyökkääjänä sekä piilokärkenä. Rummeniggea pidettiin erittäin nopeana ja hyvän tekniikan omaavana hyökkäjänä, jolla oli erinomainen viimeistelytaito. Hänen kunnostautui myös pelinrakentajana ja maalien syöttäjänä.


title: Karl-Heinz Rummenigge

text: Rummenigge osoittautui jo juniorijoukkueessaan lahjakkaaksi; hänet tunnettiin nimenomaan tehokkaana maalintekijänä. Hän pelasi 18-vuotiaaksi saakka kotikaupunkinsa joukkueessa Borussia Lippstadtissa ja luopui pankkivirkailijan urasta siirtyessään ammattilaisjalkapalloilijaksi Bayern Müncheniin. Bundesliigassa Rummenigge pelasi 10 kautta FC Bayern Münchenin joukkueessa tehden 162 maalia 310 ottelussa. Bayernissä hän saavutti kaksi Saksan mestaruutta, kaksi Saksan cupin voittoa ja kaksi Mestareiden liigan voittoa sekä voitti kolmena kautena (1980, 1981 ja 1984)Bundesliigan maalikuninkuuden. Hän ylsi parhaimillaan 29 maaliin kaudella 1980-1981.


title: Karl-Heinz Rummenigge

text: Rummenigge valittiin Euroopan parhaaksi jalkapalloilijaksi vuosina 1980 ja 1981.


title: Karl-Heinz Rummenigge

text: Italian Serie A:ssa Rummenigge pelasi kolme kautta Internazionalen joukkueessa, jonne hän siirtyi ennätyksellisellä 11 miljoonan saksan markan siirtosummalla 1984. Interiss' hän teki 24 maalia 64 ottelussa. Uransa viimeiset kaudet hän pelasi Sveitsissä geneveläisessä FC Servettessä lopettaen aktiiviuransa keväällä 1989. Viimeisellä kaudellaan hän voitti vielä Sveitsin liigan maalikuninkuuden.


title: Karl-Heinz Rummenigge

text: Rummenigge pelasi vuosina 1976–1986 Saksan A-maajoukkueessa 95 ottelua ja teki niissä 45 maalia. Hän oli maajoukkueen kapteeni kaikkiaan 51 A-maaottelussa vuosina 1980–1986.


title: Karl-Heinz Rummenigge

text: Rummenigge pelasi ensimmäisen maaottelunsa vuonna 1976 ja teki heti avausottelussaan maalin. Hän vakiinnutti paikkansa Saksan maajoukkueessa vuonna 1978. Vaikka Saksa jäi jalkapallon MM-kisoissa kuudenneksi, Rummenigge teki turnauksessa kaksi näyttävää maalia Meksikoa vastaan ja yhden Itävallan verkkoon.


title: Karl-Heinz Rummenigge

text: Vuoden 1980 EM-kisoissa Rummenigge voitti EM-kultaa Saksan joukkueen johtohahmona. Hän teki joukkueensa voittomaalin ottelussa Tshekkoslovakiaa vastaan. Loppuottelussa hän syötti Horst Hrubeschin osuman Belgiaa vastaan. Rummenigge valittiin EM-turnauksen parhaaksi pelaajaksi selkeällä äänten enemmistöllä.


title: Karl-Heinz Rummenigge

text: Vuoden 1982 MM-kisojen aikaan Rummenigge kuului maailman johtaviin hyökkääjäpelaajiin. Hän teki Liittotasavallan ainoan maalin, kun Saksa hävisi avausottelunsa yllättäen Algerialle 1–2. Seuraavassa lohkovaiheen ottelussa Rummenigge viimeisteli hattutempun, kun Saksa voitti Chilen 4–1. Ottelu Englantia vastaan päättyi 0–0, kun hän oli osunut 88. minuutilla ylärimaan. Välierän Ranskaa vastaan Rummenigge aloitti loukkaantumisen takia vaihtopenkillä ja tuli kentälle vasta jatkoajalla. Hän teki maalin oltuaan vain viisi minuttia kentällä, ja onnistui myös rangaistuspotkukilpailussa. Saksalaiset voittivat 5–4 ja etenivät loppuotteluun, jossa kuitenkin Italia oli parempi maalein 3–1. Rummenigge oli viidellä maalillaan turnauksen toiseksi paras maalintekijä ja hänet valittiin kisojen tähdistöön.


title: Karl-Heinz Rummenigge

text: Vuoden 1986 MM-kisoissa Rummenigge kärsi Espanjan kisojen tavoin loukkaantumisista ja aloitti alkulohkon ottelut vaihtopenkillä. Loppuottelussa Argentiinaa vastaan hän onnistui maalinteossa mutta saksalaiset jäivät hopealle maalein 2–3. Rummenigge lopetti maajoukkueuransa MM-finaaliin 1986.


title: Colin McRae

text: Colin Steele McRae, MBE (5. elokuuta 1968 Lanark, Skotlanti, Yhdistynyt kuningaskunta – 15. syyskuuta 2007 Lanark) oli skotlantilainen ralliautoilija, joka voitti rallin maailmanmestaruuden vuonna 1995.


title: Colin McRae

text: McRaen motto oli: "If in doubt, flat out" (Jos et ole varma, aja täysillä). Myös McRaen isä Jimmy ja veli Alister ovat tunnettuja ralliautoilijoita. McRaen nimellä myydään Colin McRae Rally -pelisarjaa.


title: Colin McRae

text: McRae aloitti ralliautoilu-uransa vuonna 1986 Talbot Sunbeamilla. Seuraavana vuonna hän ajoi Ruotsin rallissa Vauxhall Novalla. Vuonna 1989 hän sijoittui Ruotsissa Ford Sierralla viidenneksitoista ja samana vuonna Uuden-Seelannin rallissa viidenneksi. Vuonna 1991 hän aloitti Britannian rallisarjassa Subarulla, ja voitti sarjan mestaruudet vuosina 1991 ja 1992.


title: Colin McRae

text: Lupaavat otteet tiesivät McRaelle pääsyä Subarun tehdastalliin MM-sarjaan kaudeksi 1993. Kaudella 1995 McRae ratkaisi itselleen kuljettajien maailmanmestaruuden käytyään sarjan loppuun saakka tiukkaa kamppailua tallitoveriaan Carlos Sainzia vastaan. Mestaruuden jälkeen kuningatar Elisabet II nimitti McRaen ensimmäisenä ralliautoilijana Brittiläisen imperiumin ritarikunnan jäseneksi.


title: Colin McRae

text:
Maailmanmestaruuden jälkeen McRae jatkoi Subarulla myös vuodet 1996-1998. Tuona aikana hän saavutti useita voittoja ja taisteli tosissaan maailmanmestaruudesta, häviten kuitenkin mm. vuonna 1997 Tommi Mäkiselle vaivaisella yhdellä pisteellä.
McRae loi mainettaan kolariherkkänä kuskina erityisesti tämän aikakauden aikana. Ajovirheiden minimoimiseksi skotin viereen istutettiin kartanlukija Nicky Grist, jolle tilaa sai antaa Colinin pitkäaikainen kartturi Derek Ringer. McRae ja Grist ajoivat muutamaa rallia lukuun ottamatta tästä eteenpäin kaikki kilpailut yhdessä.


title: Colin McRae

text: Kaudeksi 1999 McRae siirtyi Fordille uuden Focuksen rattiin ja saavutti voitot Safari-rallista ja Portugalista, mutta jäi mestaruussarjassa vasta sijalle 6 keskeytettyään yhteensä 11 kertaa. Seuraavalla kaudella hän voitti Katalonian ja Akropoliksen (Kreikan) rallit ja sijoittui loppupisteissä neljänneksi.


title: Colin McRae

text: Kauden 2001 McRae aloitti vaisusti, mutta kolmen perättäisen voiton putki (Argentiina, Kypros ja Kreikka) nosti hänet tiukasti mukaan mestaruustaistoon. Kausi huipentui jännittävään finaaliin, Walesin ralliin, jonne McRae starttasi pistejohdossa. Tyypilliseen "kaikki tai ei mitään" ajotapaansa luottaen McRae joutui kuitenkin keskeyttämään ulosajoon ojentaen maailmanmestaruuden toiselle brittikuskille, Subarun Richard Burnsille.


title: Colin McRae

text: Kausi 2002 oli Peugeotin Marcus Grönholmin hallintaa. McRae pystyi kahteen osakilpailuvoittoon, mutta jälleen Walesin rallissa epäonnistuminen tiputti hänet loppupisteissä toiselta sijalta neljänneksi.


title: Colin McRae

text: Vuonna 2003 McRae lähti Fordilta ja ajoi kauden vasta mukaan tulleessa Citroënin tehdastallissa erityisempää menestystä saavuttamatta. Hän jäi tallitoveriensa Sébastien Loebin ja Carlos Sainzin varjoon ja seuraaviksi kausiksi hän jäi ilman tallipaikkaa MM-sarjassa, mutta kilpaili muun muassa Nissanilla Dakar-rallissa ja osallistui Le Mansin 24 tunnin ajoon. Kaudella 2005 McRae teki paluun WRC-ympyröihin ajamalla joitakin kisoja Škoda Fabia WRC:llä. Sébastien Loebin loukkaannuttua maastopyöräillessään ja jouduttuaan leikkaukseen, Kronos Citroen -talli ilmoitti Colin McRaen korvaavan Loebin Turkin MM-rallissa 2006. McRae ei pystynyt Turkissa kärkivauhtiin ja kaiken lisäksi Citroenin tekniikka petti viimeisenä päivänä. McRaen pesti jäi yhden kisan mittaiseksi.


title: Colin McRae

text: McRaen lentämä ja omistama Eurocopter AS 350B2 -helikopteri (rekisteritunnus G-CBHL) syöksyi 15. syyskuuta 2007 maahan ja syttyi tuleen ralliautoilijan kotitilalla Jerviswoodissa Skotlannin Lanarkshiressa. Helikopterissa olivat onnettomuushetkellä Colin McRae, hänen viisivuotias poikansa Johnny, tämän kuusivuotias kaveri Ben Porcelli sekä Colinin lapsuudenystävä Graeme Duncan. Kaikki neljä menehtyivät. Epäiltiin, että McRaen helikopterissa oli konevika. Brittiläisen onnettomuustutkintalautakunnan mukaan McRae oli syyllinen onnettomuuteen. McRaella ei ollut voimassa olevaa lentolupakirjaa, ja hän lensi kykyihinsä nähden liian kovaa ja liian matalalla.


title: Aataminomena

text: Aataminomena () tarkoittaa ulkonevaa kilpirustoa. Sen nimi perustuu kansanuskomukseen, jonka mukaan se on omenan puolikas, joka jäi kiinni Aatamin ruokatorveen, kun hän maistoi Eevan tarjoamaa hyvän ja pahan tiedon puun hedelmää, joka on Suomessa käsitetty omenaksi. Aataminomena kehittyy murrosiässä. Äänihuulet sijaitsevat välittömästi kilpiruston takana.


title: Marco Casagrande (jalkapalloilija)

text: Marco Casagrande (s. 4. huhtikuuta 1972 Turku) on Suomen Palloliiton pääsihteeri, sekä entinen suomalainen jalkapalloilija. Hän oli pelipaikaltaan keskikenttäpelaaja.


title: Marco Casagrande (jalkapalloilija)

text: Casagrande pelasi vuodesta 1993 lähtien kolmentoista vuoden ajan Turun Palloseuran edustusjoukkueessa. Tuona aikana Casagrandesta kehittyi varsinainen seuraikoni ja hän toimi pitkään joukkueen kapteenina. TPS:ssa hän voitti vuonna 1994 Suomen cupin ja 1996 SM-pronssia. Hän pelasi urallaan yhteensä 223 Veikkausliiga-ottelua ja teki niissä 28 maalia. Casagrande päätti peliuransa kauden 2005 jälkeen, mutta jatkoi TPS:ssä valmennustehtävissä. Casagrandesta tuli seuran urheilutoimenjohtaja ja keväällä 2009 hänet nimitettiin FC TPS Turku Oy toimitusjohtajaksi.


title: Marco Casagrande (jalkapalloilija)

text: Peliuransa yhteydessä Casagrande opiskeli diplomi-insinööriksi biofysiikassa ja jatkaa opiskelujaan Turun yliopistossa oikeustieteen parissa. Peliuransa aikana Casagrande toimi myös Jalkapallon Pelaajayhdistyksen puheenjohtajana.


title: Marco Casagrande (jalkapalloilija)

text: Casagrande valittiin 36 hakijan joukosta Suomen Palloliiton pääsihteeriksi vuonna 2013.


title: Ahmed Akkari

text: Ahmed Akkari (s. 1978) on Tanskassa asuva syntyjään libanonilainen entinen islamisti.


title: Ahmed Akkari

text: Akkari oli yksi poliittisista aktivisteista, jotka kampanjoivat tanskalaista Jyllands-Postenia vastaan vuoden 2005 pilapiirrosjupakassa. Hän osallistui islamilaisiin maihin tehtyihin matkoihin, minkä seurauksena oli mielenosoituksia tanskalaisia vastaan. Hän on myöhemmin pyytänyt toimiaan anteeksi.


title: Jacques Barrot

text: Jacques Barrot (3. helmikuuta 1937 Yssingeaux – 3. joulukuuta 2014 Neuilly-sur-Seine) oli ranskalainen poliitikko, joka toimi Euroopan unionin komission komissaarina vuosina 2004–2010. Prodin komissiossa hän vastasi aluepolitiikasta, Barroson komissiossa 9. toukokuuta 2008 asti liikenneasioista ja sen jälkeen oikeuteen, vapauteen ja turvallisuuteen liittyvistä asioista. Hän oli myös yksi Barroson komission viidestä varapuheenjohtajasta.


title: Jacques Barrot

text: Ennen uraansa EU:n komissiossa Barrot toimi useissa poliittisissa tehtävissä Ranskassa. Hän oli oikeistolaisen UMP-puolueen jäsen.


title: France Soir

text: France Soir (Ranskan ilta) on ranskalainen päivittäin ilmestyvä sanomalehti, jonka julkaisemisen aloitti Pierre Lazareff Ranskan vastarintaliikkeen piirissä marraskuussa 1944 Défense de la France (Ranskan puolustus)-nimisenä. Nimi vaihdettiin France Soiriksi toisen maailmansodan jälkeen. Lehti kasvoi 1950-luvulla ja siitä tuli Ranskan myydyin lehti. Sen suurin levikki saavutettiin 1961, jolloin sitä myytiin yli miljoona kappaletta päivittäin. Vuoteen 2005 mennessä lehden myynti väheni 45 000 kappaleeseen päivässä ja levikin edistämiseksi lehden toimituksellinen linja muuttui sensaatiohakuiseksi. Lehti ajautui selvitystilaan 27. lokakuuta 2005, ja 31. lokakuuta 2005 oikeus julisti sen saneerattavaksi kuuden kuukauden ajaksi. 2005–2006 Muhammad-pilapiirrosjupakan aikaan lehti oli yksi tunnetuimmista sananvapautta puolustaneista ja kuvat julkaisseista tiedotusvälineistä.


title: France Soir

text: Nykyään lehdestä omistaa pääosan egyptiläis-ranskalainen ja katolilainen Raymond Lakah. Lehden omistuksesta on kevään 2006 mittaan käyty neuvotteluja.


title: Gaza (Mosambik)

text: Gaza on maakunta Mosambikissa. Sen pinta-ala on 75 709 neliökilometriä ja asukasluku noin 1,3 miljoonaa. Maakunnan pääkaupunki on Xai-Xai.


title: Gaza (Mosambik)

text: Maakunnassa sijaitsee Limpopon luonnonpuisto


title: Gaza (Mosambik)

text: Gaza jakautuu seuraaviin pienempiin alueisiin:


title: Kipa

text: Kipa (, jiddišiksi "jarmulka" tai "jarmulke") on juutalaisten käyttämä ohut, pyöreä kalotin tapainen päähine. Kipaa käyttävät yleensä vain juutalaiset miehet rukoillessaan, mutta kipan näkee myös yleisenä päähineenä Länsi-Jerusalemin kaduilla. Synagogassa vieraillessaan myös ei-juutalaisten miesten toivotaan käyttävän kipaa, joita on usein lainattavana sisäänkäynnin vierellä. Tavallisesti kipa on halkaisijaltaan 10–20 cm.


title: Kipa

text: Syy kipan käyttöön on Talmudin määräys pään peittämisestä rukouksen aikana. Halakhan mukaan mikä tahansa päähine kelpaa pään peittämiseen, mutta kipa on pienen kokonsa ja keveytensä vuoksi käytännöllinen ratkaisu. Viime aikoina siitä on muodostunut myös eräänlainen juutalaisuuden symboli, ja kipan käyttäjä ilmaisee siten kuuluvansa juutalaiseen kansaan.


title: Kipa

text: Perinteen mukaisesti kipaa käyttävät vain miehet, kun naiset käyttävät päänsä peittämiseen esimerkiksi huiveja. Nykyisin jotkut ei-ortodoksijuutalaiset sallivat tasa-arvon nimissä kipan käytön myös naisille. Jotkut juutalaiset käyttävät kipaa vain rukoillessaan, siunauksia lukiessaan tai uskonnollisia tekstejä lukiessaan, perinteellisemmät saattavat pitää kipaa päässään vuorokauden ympäri ja noudattaa Talmudissa kuvattujen rabbien esimerkkiä: he eivät kävele kahta metriä pidemmälle paljain päin.


title: Kipa

text: Kipan valmistustapa tai väri voi olla merkki kantajan kuulumisesta tiettyyn uskonnolliseen suuntaukseen. Perinteisesti kipa koristellaan uskonnollisia aiheita käsittelevin kirjailuin, mutta uudemmat etenkin lapsille tarkoitetut kipat saattavat yhtä hyvin esittää sarjakuvahahmoja tai urheilujoukkueen värejä.


title: Kipa

text: Pienen kokonsa vuoksi kipa voi pysyä huonosti päässä, minkä vuoksi se saatetaan kiinnittää hiuksiin metallisella pidikkeellä.


title: Sucellus

text: Sucellus tai Sucellos ("hyvä iskijä") oli kelttien maanviljelyn, metsien ja juomien jumala. Häntä palvoivat ainakin treverit Galliassa sekä Lusitanian kelttiheimot. Kuvataiteissa Sucellus kuvattiin yleensä parrakkaana keski-ikäisenä miehenä, joka kantoi pitkää vasaraa tai oluttynnyriä. Sucellus muistutti irlantilaisten Dagdaa.


title: Collanin solki

text:
Collanin solki on Suomen partiolaisten ansiomerkki. Se on nimetty partioylijohtaja Anni Collanin (1876–1962) mukaan.
Collanin soljen saamisen edellytyksenä on vähintään kolmen peräkkäisen vuoden menestyksekäs toiminta sudenpentujohtajatehtävissä.


title: Collanin solki

text: Jos Collanin soljen saajalla on myös Louhisuden solki, käytetään näistä ainoastaan toista, kantajan valinnan mukaan. Partiojohtajat sitovat huivinsa voglilla ja kantavat Collanin soljesta sen pienoismerkkiä, joka myönnetään ja toimitetaan aina yhdessä itse soljen kanssa.


title: Smash Mouth

text: Smash Mouth on yhdysvaltalainen alternative rock -yhtye, joka perustettiin San Joséssa vuonna 1994. Yhtyeeseen kuuluvat laulaja Steve Harwell, kitaristi ja lauluntekijä Greg Camp, basisti Paul De Lisle ja rumpali Michael Urbano. Yhtyeen alkuperäinen nimi oli Smashmouth, mutta yhtye jakoi sen kaksiosaiseksi tehdessään sopimuksen Interscope Records -levy-yhtiön kanssa.


title: Smash Mouth

text: Yhtye keskittyi alun perin ”neo-ska”-musiikkiin, mutta on myöhemmin ottanut ohjelmistoonsa retrotyylisen musiikin. Yhtye myös soittaa cover-kappaleita, kuten The Monkeesin ”I’m a Believer”. Yhtyeen vuonna 1999 julkaistu albumi "Astro Lounge" on ollut heidän menestyksekkäin julkaisunsa.


title: Denis Gaultier

text: Denis ”le jeune” Gaultier (1603 Marseille – 1672 Pariisi) oli ranskalainen säveltäjä ja luutisti. Myös hänen serkkunsa, Ennemond Gaultier oli muusikko. Sen vuoksi Denis Gaultier sai kutsumanimen ”le jeune”.


title: Denis Gaultier

text: Gaultier syntyi Marseillessa ja opiskeli musiikkia ainakin pariisilaisen urkurin Charles Racquetin johdolla. Suurin osa Gaultierin sävellyksistä on tanssisarjoja luutulle. Hän kuoli Pariisissa vuonna 1672.


title: Frank de Boer

text: Frank de Boer (s. 15. toukokuuta 1970) on alankomaalainen jalkapallovalmentaja ja entinen puolustaja. Kaudella 2019 hän toimii MLS-liigassa Atlanta Unitedin päävalmentajana.


title: Frank de Boer

text: Frank on muutamaa minuuttia nuorempi kuin kaksoisveljensä Ronald, joka myös on entinen ammattilaisjalkapalloilija.


title: Frank de Boer

text: De Boer aloitti uransa Ajax Amsterdamissa vasempana laitapuolustajana. Myöhemmin hänen pelipaikakseen vakiintui keskuspuolustaja. Hän saavutti jo ensimmäisessä ammattilaisseurassaan Euroopan tärkeimmät tittelit, Mestarien liigan ja UEFA Cupin voitot. Menestys seuraavassa seurassa, alankomaalaisia vilisseessä FC Barcelonassa ei ollut samanlaista, ja de Boerin uran tahrasi lisäksi kärähtäminen nandrolonista doping-testissä. Kesällä 2003 hän siirtyi Turkkiin, Galatasarayn riveihin. Siellä hän kuitenkin viihtyi vain puolisen vuotta, kunnes siirtyi Glasgow Rangersiin veljensä seuraksi. De Boereille Rangers oli jo kolmas yhteinen seura, he olivat pelanneet samaan aikaan myös Ajaxissa ja FC Barcelonassa. Glasgow'n visiitti jäi sekin lyhyeksi, ja de Boer muutti rahakkaan tarjouksen perässä Qatariin, Al-Rayyanin joukkueeseen, jossa hän lopetti uransa vuonna 2005.


title: Frank de Boer

text: De Boerista ehti tulla kaikkien aikojen eniten maaotteluita Alankomaiden jalkapallomaajoukkueessa pelannut pelaaja 112 ottelullaan. Myöhemmin Edwin van der Sar vei häneltä tuon ennätyksen. Hän muodosti yhden Euroopan parhaista keskuspuolustuksista yhdessä Jaap Stamin kanssa. Maajoukkuedebyyttinsä hän teki lokakuussa 1990 Italiaa vastaan. De Boer toimi maajoukkueen kapteenina vuosien ajan, kunnes lopetti maansa edustamisen EM-kisoihin 2004, jossa hän joutui jättämään kisat kesken loukkaantumisen vuoksi.Vuonna 2008 de Boer aloitti uransa valmentajana siirryttyään AFC Ajaxin organisaatioon juniorivalmentajaksi. Bert van Marwijkin noustua Alankomaiden maajoukkueen päävalmentajaksi, tuli de Boerista ja Phillip Cocusta hänen apuvalmentajansa. He johdattivat Alankomaat karsintalohkonsa ylivoimaisena voittajana MM-kisoihin 2010. Maaliskuussa KNVB palkitsi van Marwijkin tiimeineen kaksivuotisella jatkosopimuksela.


title: Frank de Boer

text: Joulukuun alussa 2010 de Boer korvasi Martin Jolin AFC Ajaxin päävalmentajana. Hän toimii tehtävässään ainakin Eredivisien joulutaukoon saakka. Tammikuussa 2011 de Boer allekirjoitti Ajaxin kanssa kesään 2014 ulottuvan sopimuksen päävalmentajan tehtävistä. De Boerin johdolla Ajax pelasi vahvan kevätkauden ja nousi lopulta Alankomaiden mestariksi seitsemän vuoden tauon jälkeen. Päätöskierroksella de Boerin suojatit kaatoivat ratkaisevassa ottelussa FC Twenten, jolle olivat cupin loppuottelussa hävinneet. De Boer jatkoi hyvää työtään Ajaxin peräsimessä myös kaudella 2011–2012. Hieman vaisumman syyskauden jälkeen Ajax pelasi loistavan kevään ja pääsi juhlimaan toista perättäistä mestaruutta kierros ennen Eredivisien loppua.


title: Frank de Boer

text: Toukokuussa 2012 de Boer kertoi, ettei ole kiinnostunut huhutusta siirtymisestä englantilaisseura Liverpoolin päävalmentajaksi. Hän jatkoi uraansa Ajaxissa menestyksekkäästi, sillä joukkue voitti kaudella 2012–13 kolmannen perättäisen mestaruutensa de Boerin alaisuudessa. Hänet palkittiin vuonna 2013 Alankomaiden vuoden valmentajana. Kauden 2013–2014 päätteeksi Ajax voitti jälleen mestaruuden, neljännen kerran perätysten. Mestaruus varmistui kierros ennen liigan loppua. Samalla Frank de Boerista tuli Ajaxin seurahistorian menestyksekkäin valmentaja. Aiemmin ainoastaan Rinus Michels oli luotsannut Ajaxin neljään mestaruuteen, mutta ei kuitenkaan perättäisesti. Kaudella 2014–2015 de Boerin mestaruusputki Ajaxin kanssa lopulta päättyi, kun joukkue jäi liigakakkoseksi peräti 17 pistettä PSV Eindhovenille hävinneenä. Kaudella 2015–2016 Ajax putosi yllättäen Mestarien liigasta karsintojen kolmannella kierroksella, kun se hävisi kotonaan jatkoajalla SK Rapid Wienille 2–3. Pelit kulkivat nihkeästi myös Eurooppa-liigassa, jonka lohkovaiheessa Ajax voitti vain Celticin ja pelasi neljä tasapeliä pudoten jatkosta. Eredivisiessä Ajax taisteli mestaruudesta PSV Eindhovenin kanssa viimeiselle kierrokselle saakka, mutta joutui taipumaan kakkoseksi pelattuaan päätöskierroksella tasan De Graafschapin kanssa. Mestaruuden karattua Ajaxilta toistamiseen de Boerin on spekuloitu siirtyvän Evertonin tai Valencian päävalmentajaksi. 12. toukokuuta 2016 de Boer ilmoitti jättävänsä Ajaxin valmennettuaan seuraa viisi ja puoli vuotta.


title: Frank de Boer

text: Elokuun alussa 2016 de Boer allekirjoitti kolmivuotisen sopimuksen Serie A -seura Internazionalen kanssa. Seurajohto erotti de Boerin yllättäen jo 1. marraskuuta, kun Internazionale majaili Serie A:ssa vasta sijalla 12. Hän ennätti olla seuran päävalmentajana vain 85 päivää.


title: Frank de Boer

text: Kesäkuun lopussa 2017 de Boer allekirjoitti kolmivuotisen sopimuksen Englannin Valioliigassa pelaavan Crystal Palacen kanssa. Joukkue erotti hänet syyskuun puolivälissä neljän tappiollisen valioliigaottelun jälkeen jättäen de Boerin uran Palacessa vain 77 päivän mittaiseksi.


title: Frank de Boer

text: Joulukuussa 2018 de Boer allekirjoitti sopimuksen MLS-liigan mestarijoukkue Atlanta Unitedin kanssa.


title: Manica

text: Manica on maakunta Mosambikissa. Se sijaitsee maan keskiosissa. Maakunnan pinta-ala on 61 661 neliökilometriä. Vuonna 2006 asukasluku oli noin 1,36 miljoonaa. Manican pääkaupunki on Chimoio.


title: Manica

text: Manica on Mosambikin tärkeimpiä hedelmäntuotantoalueita. Manican ja Chimoion välillä on Chicamban pato ja vesivoimala.


title: Chimoio

text: Chimoio on kaupunki Mosambikissa. Se on Manican provinssin pääkaupunki. Se sijaitsee noin 95 kilometrin päässä Zimbabwen rajalta. Vuonna 2007 Chimoiossa oli noin 239 000 asukasta. Se on Mosambikin viidenneksi suurin kaupunki.


title: Maputo (maakunta)

text: Maputo on maakunta Mosambikissa. Se ympäröi valtion pääkaupunkia Maputoa, joka kuitenkin muodostaa itse oman maakuntansa. Maputon maakunnan pääkaupunki on Matola. Maakunnan pinta-ala on 26 058 neliökilometriä ja asukasluku oli vuonna 2006 noin miljoona.


title: Niassa

text: Niassa on maakunta Mosambikissa. Sen pinta-ala on 128 056 neliökilometriä ja asukasluku vuonna 2006 noin miljoona. Se on siis Mosambikin provinsseista laajoin ja harvimpaan asuttu. Maakunnan pääkaupunki on Lichinga. Niassa rajoittuu pohjoisessa Tansaniaan ja lännessä Malawiin. Niassan ja Tansanian rajalla sijaitsee Ruvumajoki, Malawin vastaisella rajalla Njassajärvi.


title: Niassa

text: Niassan ja Cabo Delgadon rajalla on Niassan suojelualue, Mosambikin suurin luonnonsuojelualue. Se on tunnettu elefanteistaan. pääkaupunki Lichingaa ympäröivillä ylänköalueilla on laajoja havumetsiä.


title: Huronit

text: Huronit olivat Kanadan intiaaneja, jotka asuivat alun perin Ontariossa Huronjärven ja Ontariojärven välisellä alueella. He muodostivat usean heimon liittokunnan ja kuuluivat irokeesien kielikuntaan. Heidän oma alkuperäinen nimensä oli Wendat (”niemimaan kansa”), mutta ranskalaiset maahanmuuttajat antoivat heille nimen Huron, joka merkitsi tulkinnasta riippuen ”pörröpäitä” tai ”metsäläisiä”. Arviot huronien alkuperäisestä lukumäärästä vaihtelevat 18 000:n ja 40 000:n välillä.


title: Huronit

text: 1600-luvulla eurooppalaisten mukana tullut isorokko ja sodankäynti irokeeseja vastaan hävittivät suurimman osan huroneista. Hengissä selvinneet jakaantuivat moniksi ryhmiksi. Pieni osa heistä jatkoi elämäänsä oman nimensä alla, mutta monet vangeiksi joutuneet sulautuivat myöhemmin irokeesien liittokunnan heimoihin. Yksi huronien pakolaisryhmistä tunnetaan 1600-luvun lopulta alkaen nimellä wyandotit.


title: Huronit

text: Ensimmäiset eurooppalaiset alukset poikkesivat Pohjois-Amerikan itärannikolla 1500-luvulla. Saman vuosisadan lopulla kehittyi St. Lawrence -joen suualueelle Tadoussac, josta tuli senhetkisen ranskalaisen kaupan keskus. Kalastajat, valaanpyytäjät ja turkiskauppiaat poikkesivat yhä useammin Tadoussacissa, joka sijaitsi montagnais-intiaanien mailla tundra-alueen eteläreunalla. Saint Lawrence-joesta muodostui eurooppalaisten tärkein kauppareitti. Alueella tapahtuvaa vesiliikennettä valvoivat montagnaisien lisäksi huronit ja heihin vihamielisesti suhtautuvat irokeesiliiton mohawkit. Vuonna 1608 syntyi ensimmäinen siirtokunta, kun Samuel de Champlainin johtamat ranskalaiset perustivat Uuden-Ranskan, jonka keskuspaikaksi rakennettiin hyvin suojattu Quebec. Paikalla sijaitsi alun perin huron-kylä "Stadacona". Champlain miehineen ystävystyi huronien kanssa ja osallistui joihinkin näiden sotaretkiin irokeeseja vastaan vuosina 1609 ja 1615. Näissä sodissa huronit menestyivät melko hyvin ranskalaisten tuen turvin. Huronien turkiskauppa alkoi kukoistaa Uuden-Ranskan siirtolaisten kanssa, kun irokeesit taas joutuivat etsimään kauppakumppaneita Uuden-Hollannin uudisasukkaista.


title: Huronit

text: Jesuiitat aloittivat lähetystyönsä huronien parissa vuonna 1626. Huronien kyliin ilmestyi yli kaksikymmentä lähetysasemaa, mutta käännytys kristinuskoon ei käynyt odotetulla tavalla. Epäluuloiset huronit eivät olleet erityisen halukkaita luopumaan omasta uskostaan. Ranskalaiset olivat tyytymättömiä huronien käytökseen, eivätkä aseistaneet näitä kunnolla. Lisäksi Uusi-Ranska oli hinnoitellut muskettiensa hinnat liian korkeiksi. Kesällä 1634 Ranskasta tulleiden siirtolaisten mukana kulkeutuneet taudit pyyhkäisivät yli Saint Lawrencen laakson. Tuhkarokko, influenssa ja varsinkin isorokko surmasivat seuraavien vuosien aikana lähes puolet huroneista. He pystyivät kuitenkin hallitsemaan turkiskauppaa Quebeciin. Huronien näkyvä rooli ranskalaisten ja paikallisten heimojen turkiskaupan välittäjänä ei miellyttänyt irokeesien liittokunnan päämiehiä. Vahvistamalla iskuvoimaansa hollantilaisten myymillä musketeilla irokeesit valmistelivat työntymistään huronien maaseudulle parempien metsästysmaiden toivossa.


title: Huronit

text: Vielä 1640-luvun alkupuolella huronit saavuttivat joitakin yksittäisiä voittoja irokeesien kanssa käydyissä taisteluissa. Vuonna 1642 he menettivät Ahatsistarin, yhden suurimmista sotapäälliköistään. Tärkeän johtajan menetys heikensi huronien liittokunnan yhteistoimintaa. Irokeesien kyky toimia pitkäjännitteisesti käänsi tilanteen heidän edukseen. Heimoneuvoston hyväksymät sotasuunnitelmat toteutettiin maltillisesti. Samalla kun mohawkit ja oneidat ajoivat huronien liittolaiset algonquinit ja montagnaisit pois St. Lawrentin jokilaaksoista, keskittyivät läntiset irokeesit senecat, onondagat ja cayugat huronien lyömiseen.


title: Huronit

text:
Hyödyntämällä sotilasliittonsa laajoille alueille leviävää vaikutusvaltaa irokeesit eristivät ranskalaiset Montrealiin sulkemalla vesiliikenteen Ottawajoella. Myös huronien eristäminen kaikista liittolaisistaan helpotti irokeesien tulevia hyökkäyksiä. Rauha olisi mahdollisesti saatu säilymään mikäli irokeesit olisivat päässeet osallisiksi huronien ja Uuden-Ranskan tuottoisaan turkiskauppaan. Huronit eivät kuitenkaan suostuneet tähän. Vuonna 1647 musketein aseistautuneet irokeesien sotajoukot aloittivat huronkylien valtaamisen toinen toisensa jälkeen. Sotatila jatkui pari vuotta. Vuoden 1649 maaliskuussa noin 2 000 mohawk- ja senecasoturia tarpoi läpi lumen ja tuhosi muutamien tuntien aikana kaksi huronien pääkylää. Samalla kylissä olleet lähetysasemat poltettiin ja yhdeksän jesuiittapappia surmattiin huronien mukana. Kaksi pappia, Gabriel Lalemant ja Jean de Brebaut, pääsivät hengestään irokeesien kidutuspaaluihin sidottuina. Kidutuksesta vastasivat edellisten sotien aikana senecoihin adoptoidut huroni-soturit. He pitivät Lalemantin ja Brebautin tuomaa kristinuskoa suurimpana syynä huronien kokemaan tuhoon. Kaikkiaan noin 30 huronien kylää tuhottiin.
Monet vangiksi päätyneistä huroneista adoptoitiin irokeesien omiin sukuihin. Paenneet jakaantuivat kymmeniksi eri ryhmiksi. Useat heistä asettuivat lähelle Quebecia ranskalaisten suojelun alle. Osa metsiin ja erämaihin paenneista menehtyi viluun, nälkään ja ampumahaavoihin. Jotkut selvisivät hengissä länteen ja yhdistyivät muihin irokeesien tuhoamien kansojen pakolaisiin. He samoilivat siouxien asuttamille Wisconsinin metsämaille. Tämän pakolaisryhmän ydin muodostui wyandoteista, joka oli muuan huronliittokunnan jäsenheimoista. Jälkeenpäin jotkut tutkijat tulleet siihen tulokseen, että wyandotit olivat läheisempää sukua irokeesiliiton senecoille kuin muinaisille huroneille. Kirjallisuus on kuitenkin pääsääntöisesti pitänyt niin huroneita kuin wyandotejakin yhtenä ja samana kansana.


title: Huronit

text: Osa huroneista jäi jesuiittapappien kanssa Sainte Marien lähetysasemalle Ontarioon odottamaan lopullista tappavaa irokeesihyökkäystä, jota ei kuitenkaan tullut. Toukokuussa 1649 irokeesit lopettivat saartonsa ja Ste. Marien asukkaat päättivät siirtyä kanootein Christianin saarelle Georgianlahdelle. Lähtiessään jesuiitat ja huronit sytyttivät lähetysasemansa palamaan. Matkalla uuteen piilopaikkaan heihin liittyi useita huronien pakolaisryhmiä ja populaatio nousi hetkellisesti useaksi tuhanneksi. Talvella 1649–1650 useimmat saaren asukeista menehtyivät sääolosuhteiden ja irokeesihyökkäysten seurauksena. Seuraavana kesänä noin 1 000 kristinuskoon tullutta huronia jätti saaren. Heistä 300 asettui Quebecin pohjoispuolelle paikkaan, joka myöhemmin tunnettiin Lorettevillenä. Täällä huronit koettivat huonoin tuloksin elvyttää vanhaa kulttuuriaan. 1600-luvun lopusta seuraavan vuosisadan puoliväliin huronit auttoivat ranskalaisia sodissa irokeeseja ja englantilaisia vastaan.


title: Huronit

text: Wyandoteiksi sulautuneet huronit ja heihin liittyneet muiden heimojen pakolaiset siirtyivät vuosina 1680–1690 jesuiittapappi Jacques Marquetten johdolla Michiganiin. Seuraavan vuosisadan alussa wyandotit asettuivat Ohioon ja molemmin puolin Eriejärveä. Fort Ponchantrainin kauppa-aseman (nykyinen Detroit) perustanut ranskalainen Antoine de la motte Cadillac onnistui solmimaan hyvät kauppasuhteet wyandotien kanssa. Vähäisestä määrästään huolimatta (noin 1 500 henkeä, joista 300 sotureja) wyandotit pystyivät läsnäolollaan rauhoittamaan tulehtuneita suhteita ranskalaisten ja muiden Ohion intiaanien välillä. wyandotit hyödynsivät Detroitin ympäristön hyvät vesiyhteydet Suurille järville ja saivat kaupankäynnin intiaanien ja valkoisten välillä yltämään yhä laajemmille alueille.


title: Huronit

text:
Wyandotit jakoivat Ohion maaseudun shawneiden, delawarien ja mingojen kanssa. Ohion asukkaat, sen enempää intiaanit kuin ranskalaisetkaan, eivät pitäneet englantilaisten siirtolaisten lisääntyvistä määristä Ohiolaaksoon. Tästä seuranneet yhteenotot johtivat vuonna 1755 alkaneeseen sotaan, joka levisi kauas Eurooppaan Ranskan ja Britannian välille. Sotatila tunnettiin nimellä seitsenvuotinen sota. Pohjois-Amerikassa olleet brittien siirtokunnat olivat aluksi suurissa vaikeuksissa ja Ranskan joukot ottivat haltuunsa koko Ohiolaakson. Brittien huono intiaanipolitiikka sai monet alun perin heidän puolellaan sotineet heimot vaihtamaan puolta. Vuoden 1757 aikana yli 2 000 intiaanisoturia siirtyi markiisi Montcalmin johtamiin ranskalaisjoukkoihin.
Britannian silloinen pääministeri William Pitt päätti lopettaa ranskalaisten herruuden Pohjois-Amerikassa lähettämällä valtavat sotalaivastot Euroopasta läntiselle Atlantille. Osa laivoista saartoi ranskalaisten muona- ja asekuljetukset osan kiiruhtaessa Amerikan rannikolle. Brittien sotavoimien vahvuus murskasi Ranskan hetkellisen ylivoiman nopeasti. Intiaaniliittolaiset, wyandotit mukaan lukien, vetäytyivät taistelukentiltä taka-alalle huomatessaan tilanteen saaman käänteen. Sodan ratkaisuhetket käytiin valkoisten armeijoiden välillä. Montreal ja Quebec antautuivat 1759. Muualla maailmassa sotatila päättyi Pariisin rauhaan.


title: Huronit

text:
Ranskan kärsimä tappio merkitsi Suurten Järvien alueen intiaaneille erään aikakauden vääjäämätöntä loppua. Nopeasti kasvava brittiläisten siirtokuntien puristus pienensi intiaanien elintiloja. Wyandotit ja naapuriheimot olivat huolissaan maittensa kohtalosta. Siirtolaiset eivät piitanneet rajalinjoista ja väkivaltaisuudet heidän ja intiaanien välillä lisääntyivät. Britannian hallitus koetti puuttua asiaan, mutta ei onnistunut pitämään siirtokuntiaan kurissa. Vuonna 1775 tilanne riistäytyi avoimeksi sodaksi. Britannia sai vastaansa kolmetoista omaa siirtokuntaansa. Wyandotit eivät päällikkönsä Duquadin (engl. Half-King) johdolla tukeneet sodassa sen kumpaakaan osapuolta, mutta tekivät kuitenkin muutamia sotilaallisia iskuja Britannian imperiumin puolesta.
Useissa sodissa niin siirtolaisia kuin Yhdysvaltoja vastaan wyandotit aiheuttivat vastustajilleen katkeria tappioita. Vielä vuonna 1812 wyandotit osallistuivat brittien ja Yhdysvaltain armeijan väliseen sotaan kummallakin puolen rintamaa. Päällikkö Tarhe sotureineen taisteli Yhdysvaltain puolella, kun taas Walk-in-the-waterin johtamat wyandotit tukivat Britanniaa.


title: Huronit

text: Seuraavien vuosikymmenien aikana Yhdysvaltain asutus levisi yli intiaanien viimeisten alueiden. Vuoden 1843 aikana wyandotit joutuivat luopumaan lopuista maistaan Ohiossa. He siirtyivät sekä Kansasiin että Oklahomaan Yhdysvaltain hallituksen määrääminä. Samalla he olivat viimeiset Ohiosta lähteneet intiaanit. Yli sata vuotta myöhemmin wyandotien jälkeläiset saivat Yhdysvaltain |hallitukselta korvauksia maistaan, joista heidän esi-isänsä olivat joutuneet pakotettuja luopumaan.


title: Huronit

text: Huronien aikoinaan polttaman Sainte-Marien lähetysaseman rauniot on onnistuttu nyttemmin kaivamaan esille ja rakentamaan uudelleen noudattamalla mahdollisimman paljon rakennusten alkuperäistä muotoilua ja tyyliä. Pyhäinjäännöksenä ovat säilyneet nähtävinä marttyyrinä kuolleiden jesuiittapappien Lalemantin ja Brebeufin luut.


title: Huronit

text: Huronien kieli katosi 1910-luvulla, ja heidät tunnetaan nykyään enää Wyandot-nimellä. Pääasiassa wyandotien kotipaikka on Oklahoma. Lorettavillestä ja sen ympäristöstä löytyy kuitenkin yhä huroneita, jotka polveutuvat sinne aikoinaan paenneesta kansanosasta. Heidän kielenään on ranska. Kerran he olivat suuri kansakunta monine klaaneineen ja uskomuksineen, mutta tämän päivän huronit ovat puoliksi valkoihoisia, ja menneisyydestä on säilynyt ainoastaan tuohikanootin rakentaminen. Useampaankin otteeseen hiipunutta kulttuuria on kuitenkin ryhdytty elvyttämään hyvin tuloksin.


title: Huronit

text: Vuoden 1983 aikana tapahtui wyandotien ja huronien tilassa merkittävä parannus parempaan suuntaan, kun heidän Oklahoman reservaatti sai päällikökseen Leaford Bearskinin. Hän järjesti wyandotien Turtle Totsin opetuskeskukseen isot hallintotilat, kirjaston ja uudet luokkahuoneet. Vuonna 1995 Oklahoman wyandoteista tuli itsehallinnollisia intiaaniasiainviraston (Bureau of Indian Affairs) päätöksellä. Hyvänä puhujana tunnettu Bearskin on tehnyt heimoaan tunnetuksi matkustamalla ympäri Yhdysvaltoja ja Kanadaa pitämällä luentoja wyandotien historiasta. Heidän taloutensa ja terveydenhuoltonsa ovat kohentuneet merkittävästi juuri Bearskinin hellittämättömän työn tuloksena.


title: Huronit

text: Nykypäivän huronit Kanadassa lasketaan wyandoteihin. Quebecin seuduilla asustaa noin 3 000 huron-wyandotia. Lisäksi heitä löytyy niin Kansasista kuin Michiganistakin. Vuonna 2001 tehdyn väestönlaskennan mukaan asuu Pohjois-Amerikan mantereella lähemmäs 8 000 wyandotia.


title: Huronit

text: Populaarikulttuurissa elokuva "Musta kaapu" ("Black Robe", 1991) on onnistunut ehkä parhaiten kuvaamaan sen ajan olosuhteita, jesuiittojen käsityksiä ja alkanutta sotaa huronien ja irokeesien välillä.


title: Huronit

text: Huronit rakensivat talonsa jalavankuorista tehdyistä levyistä, jotka tuettiin paaluin. Suurimpien kylien talot olivat jopa 30-metrin pituisia ja niissä saattoi majailla 35–40 huronia. Ne erosivat irokeesien käyttämistä pitkistä taloista vain pyöreiden kattonsa vuoksi. Kyliä oli 18–25 ja joissakin yli 2 000 asukasta. Asuminen koettiinkin joskus ahtaaksi ja epämukavaksi. Suurin osa huronkylistä sijaitsi jokien ja purojen varsilla ja niiden reunoilla levisivät suuret maissipellot.


title: Huronit

text: Huronien maa tunnettiin nimellä "Wendake", mutta siitä on käytetty myös nimeä "huronia". Pääosin alueet olivat kaunista kukkulaista jokien täyttämää maaseutua, jossa kalliomaisemaa oli niukasti. Talvet Wendakessa saattoivat olla kovia. Silloin sonnustauduttiin turkisvaatteisiin ja otettiin käyttöön lumikengät. Myös matala kelkka kuului liikkumavälineisiin, samoin reki.


title: Huronit

text: Huronien asuttaman maaseudun alkuperäinen riista muodostui peuroista, karhuista ja majavista, vaikka nämä lukumääräisesti eivät esiintyneet niin runsaslukuisina kuin Eriejärven eteläisillä alueilla. Karhuille rakennettiin ansoja, majavat pyydystettiin verkkoihin. Vesistöjen ja metsien riistalinnut tarjosivat runsaat valikoimat lukuun ottamatta kalkkunaa, joka menestyi paremmin kauempana etelässä. Ehkä tärkeimmän elinkeinon muodosti kalastus, sillä lukuisten eri vesistöjen sammet, taimenet ja hauet tarjosivat toiseksi tärkeimmän ravinnonlähteen heti maanviljelyn jälkeen.


title: Huronit

text:
Runsaasta kalastuksesta ja metsästyksestä huolimatta omat pyyntielinkeinot eivät täyttäneet kaikkia huronien tarpeita. Siksi myös kaupankäynti kuului tärkeänä osana heidän elämäänsä. Talvien ajaksi monet pohjoisista metsistä tulevat heimot, kuten nipissingit ja algonquinit majoittuivat asumaan huronkylien laitamille. Myös ottawat olivat hyviä kauppakumppaneita ja nykyisen Pennsylvanian seuduilta vaelsivat susquehannockit myymään omia tuotteitaan. Huronien kylistä lähtevät polut eivät yhdistäneet vain oman kansan kyliä, vaan niistä erkani polkuja metsien läpi myös naapuriheimojen maille. Tärkein kauppaverkoston kulkutie muodostui vesireiteistä.
Tuohikanootin tekijöinä huronit olivat taitavia. He käyttivät rakennusaineena koivua, kun taas irokeesien raskaskulkuiset kanootit valmistettiin jalavasta. Viimeksi mainitut taivalsivatkin pitkiä matkoja jalan, kun huronit taas liikkuivat kevyillä kanooteillaan vaivattomasti suuriakin etäisyyksiä. Kookkaampia kanootteja käytettiin lähinnä turkiskaupan yhteydessä, kun huronit kuljettivat kallisarvoisia turkiksiaan Montrealissa asuville ranskalaisille. Huronit eivät kuitenkaan kyenneet hyödyntämään vesiliikennettään tarpeeksi tehokkaasti sodankäynnissään irokeeseja vastaan.


title: Huronit

text: Huronliittoon kuului neljä pääheimoa, joista "Attignawantan" (Karhut) oli suurin. Muut heimot olivat "Attigneenongnahac", "Tahontaenrat" ja " Arendarhonon". Viidettä heimoa "Ataronchronoa" ei tunnustettu liiton jäseniksi. Kaikki huronien heimot jakaantuivat klaaneihin, joiden tehtävät olivat lähinnä rituaalisia. Juhlat olivat tärkeä osa kulttuuria. Suurin ja suosituin tapahtuma oli laulujuhlat. Kiitospäivää vietettiin hyvän onnen kunnioitukseksi. Ainutlaatuisena pidetään heidän "kuolleiden pitojaan" (Feast of the dead). Vainajat, jotka aluksi kannettiin metsässä oleville lavoille, siirrettiin noin kymmenen vuoden kuluttua luukasoina suureen yhteishautaan. Uskomuksen mukaan uudelleenhautaus takasi kuolleiden sieluille pääsyn maahan, joka odotti kaukana auringonlaskun takana. Sodissa surmansa saaneet haudattiin kuitenkin maahan välittömästi. Joskus kuolleen ruumis poltettiin uhriksi yliluonnolliselle olennolle, jota kutsuttiin nimellä "Oki". Eräiden antropologien mukaan vangit olivat huroneille vihan kohteita, joihin purettiin turhautumiset ja menneet vääryydet.


title: Huronit

text: 1600-luvun silminnäkijähavaintojen mukaan huronit suojasivat sotatilanteissa selkänsä, rintansa ja säärensä vartalopanssareilla, jotka oli punottu puusta. Heidän vaarallisin lähitaisteluaseensa oli kivipäinen tai rautapuusta tehty nuija, joiden eläinkuviot saattoivat kuvata omistajansa klaania. Eurooppalaisen kaupan mukana tulleet metalliset tomahawkit korvasivat myöhemmin nuijat. Jouset ja nuolet saivat rinnalleen musketteja. Sotien luonteen muuttuessa aseistuksen myötä vartalopanssarien käyttö lopetettiin.


title: Huronit

text: Historioitsija Francis Parkman kuvaa huronien vangiksi joutuneen ja kuolemaan roviolla tuomitun irokeesin kohtaloa. Kidutukseen osallistuneet soturit puhuivat tuomitulle ystävällisesti ja osoittivat suurta itsehillintää. Kun hiljaisella tulessa kidutettu vanki menehtyi puoli vuorokautta kestäneen tilaisuuden päätteeksi, hänestä leikattiin pieniä palasia, jotka jaettiin syötäviksi.


title: Huronit

text: Huronsoturit ajelivat hiuksensa jättäen keskelle päätä skalppitöyhdön, joka useasti ulottui korkeana harjana otsalta pitkälle niskaan. Tämä harjasmaisena törröttävä hiustyyli oli hämmästyttänyt ranskalaisia merimiehiä. Tatuoinnit olivat sotureilla melko yleisiä. Punainen oli ihoväreistä suosituin. Ulkoista näyttävyyttä lisättiin koristautumalla sulin, helmin ja piikkisian piikein (vrt. ranskan sana "hure" ’piikkisika’). Vaatteissa käytettiin erilaisia ripsuja. Miehet kantoivat selässään pussia, joka sisälsi henkilökohtaisia tavaroita, taikakaluja sekä piipun.


title: Huronit

text: Huronien laki oli armoton. Murhaajat sidottiin uhriensa ruumiisiin kiinni ja jätettiin nääntymään. Myöhemmin lakia lievennettiin ja syylliset teloitettiin ampumalla. Maanpetturit surmattiin alkuperäisessä kulttuurissa välittömästi. Tuomioiden täytäntöönpano tapahtui yksityisesti ilman julkisuutta. Muut huronien nimeämät rikokset olivat varkaudet ja noituuden harjoittaminen.


title: Jackie Brown

text: Jackie Brown on Quentin Tarantinon ohjaama ja kirjoittama elokuva, joka sai ensi-iltansa vuonna 1997. Rikostrilleri perustuu Elmore Leonardin romaaniin "Rommipunssi" ja kertoo kovapintaisesta lentoemännästä (Pam Grier), joka toimii ammattinsa varjolla huume- ja asekauppiaan (Samuel L. Jackson) kuriirina.


title: Jackie Brown

text: Jackson palkittiin roolistaan Berliinin elokuvajuhlilla vuoden miesnäyttelijänä. Forster oli roolistaan Oscar-ehdokkaana.


title: Franz Abt

text: Franz Wilhelm Abt (22. joulukuuta 1819 – 31. maaliskuuta 1885) oli saksalainen säveltäjä. Hänen tuotantoonsa kuuluu muun muassa useita lauluja.


title: Franz Abt

text: Abt syntyi Eilenburgissa ja opiskeli Leipzigissä. Vuonna 1841 hän pääsi kapellimestariksi Bernburgiin. Pian hän kuitenkin muutti Zürichiin ja sieltä myöhemmin Wiesbadeniin, jossa hän kuoli vuonna 1885.


title: Ronald Waterreus

text: Ronald Katarina Martinus Waterreus (s. 25. elokuuta 1970 Lemiers, Alankomaat) on alankomaalainen uransa päättänyt jalkapallomaalivahti.


title: Ronald Waterreus

text: 185 senttimetriä pitkä ja 84 kilogrammaa painava Waterreus aloitti ammattilaisuransa vuonna 1992 Roda JC Kerkraden joukkueessa. Sen jälkeen hän edusti PSV Eindhovenia, jonka selkeä ykkösmaalivahti hän oli kymmenen vuotta ja jossa hän voitti neljä Alankomaiden mestaruutta, englantilaista Manchester Cityä, jossa ei kuitenkaan pelannut yhtään liigaottelua, skotlantilaista Glasgow Rangersiä ja AZ Alkmaaria. Viimeisen kautensa hän pelasi vuonna 2007 Yhdysvaltain MLS-liigan New York Red Bullsissa.


title: Ronald Waterreus

text: Waterreus debytoi Alankomaiden maajoukkueessa 15. elokuuta 2001 Englantia vastaan ja kuului maajoukkueeseen myös EM-kisoissa 2000. Hän pelasi yhteensä seitsemän maaottelua.


title: Ladislav Kupkovič

text: Ladislav Karol Kupkovič (17. maaliskuuta 1936 – 15. kesäkuuta 2016 Hannover) oli slovakialainen säveltäjä, viulisti ja kapellimestari. Hänen sävellyksiinsä kuuluu muun muassa "312-SL / 723" (1978) kahdelle harmonikalle ja harmonikkakonsertto (1980).


title: Ladislav Kupkovič

text: Kupkovič syntyi Bratislavassa ja opiskeli siellä viulunsoittoa ja orkesterin johtamista. Vuosina 1960–1965 hän toimi viulistina Slovakian filharmonisessa orkesterissa. Vuonna 1971 Kupkovič johti Karlheinz Stockhausenin "Mixturin" ensiesityksen.


title: Sanginjoki (täsmennyssivu)

text: Sanginjoki voi tarkoittaa seuraavia maantieteellisiä kohteita:


title: Dibërin piirikunta

text: Dibërin piirikunta () oli yksi Albanian 36:sta piirikunnasta vuoteen 2000 saakka, jolloin se lakkautettiin. Se kuului Dibërin prefektuuriin, joka vastaa nykyistä Dibërin maakuntaa. Piirikunnan pinta-ala oli 761 neliökilometriä ja vuoden 2001 väestönlaskennassa siellä oli 86 144 asukasta.


title: Dibërin piirikunta

text: Piirikuntaan kuuluivat seuraavat kunnat: Arras, Fushë-Çidhën, Kala e Dodës, Kastriot, Lurë, Luzni, Maqellarë, Melan, Muhurr, Peshkopi, Qendër Tomin, Selishtë, Sllovë, Zall-Dardhë ja Zall-Reç. Pääkaupunkina toimi Peshkopi.


title: Lacuna Coil

text: Lacuna Coil on italialainen metalliyhtye. Yhtye perustettiin Milanossa vuonna 1996. Yhtye on ollut koossa jo vuodesta 1994, mutta toimi alussa nimellä "Sleep of Right" ja "Ethereal". Yhtye vaihtoi nimensä, kun Ethereal-nimen oli ottanut jo eräs kreikkalainen yhtye. Lacuna Coil teki demon nimeltä "Ethereal" toukokuussa 1996, ja lähetti sen useille eurooppalaisille levy-yhtiöille. Demo sisälsi kaksi kappaletta, "Frozen Feeling" ja "Shallow End". Yhtye sai vastauksen Nuclear Blastilta ja Century Medialta, ja päätti solmia sopimuksen Century Median kanssa. Vuodesta 1996 asti yhtye on toiminut nimellä Lacuna Coil. Nimi tarkoittaa tyhjää spiraalia (empty spiral). Vuonna 1997 yhtye solmi levytyssopimuksen Century Media Recordsin kanssa. Yhtyeen ensimmäinen täysimittainen albumi, "In a Reverie" julkaistiin vuonna 1999. Lacuna Coilin todellinen läpimurto tapahtui vuonna 2002 "Comalies"-pitkäsoiton seurauksena. "Comalies"-albumilta erityisesti pinnalle nousi kappale "Heaven's A Lie", josta tehtiin myös musiikkivideo.


title: Lacuna Coil

text: Lacuna Coilin keulakuva, Cristina Scabbia, äänestettiin "Revolver"-lehden lukijaäänestyksessä metallimusiikin kuumimmaksi naiseksi, minkä seurauksena luotiin kiertue "The Hottest Chicks in Metal Tour 2007". Kiertueella yhtyeen matkassa kulkivat muun muassa Within Temptation, In This Moment, Stolen Babies, The Gathering, The Intersection ja Kylesa.


title: Passiivinen tupakointi

text: Passiivinen tupakointi tarkoittaa sivullisten altistumista tupakansavulle tupakoitsijan polttaessa tupakkaa. Jatkuvan passiivisen tupakoinnin on havaittu aiheuttavan terveyshaittoja siinä missä tupakoinninkin. Passiivisen tupakoinnin haittojen vähentäminen onkin johtanut tupakoinnin rajoittamiseen julkisilla paikoilla, ravintoloissa ja työpaikoilla.


title: Passiivinen tupakointi

text: Lyhyen ajan haittavaikutukset vaihtelevat henkilöittäin, sillä joillekin lyhytkin altistus tupakansavulle voi aiheuttaa huonovointisuutta, mutta toisille ei. Joillekin astmaatikoille tupakansavu voi olla erittäin haitallista.


title: Passiivinen tupakointi

text: Pidemmän ajan haittavaikutukset ovat samoja kuin tupakoitsijallakin. Passiivinen tupakointi lisää Yhdysvaltain hallituksen vuoden 2006 raportin mukaan sydänsairauden riskiä 25–30% ja keuhkosyövän riskiä 20–30%. Passiivinen tupakointi on kolmanneksi suurin syy keuhkosyöpään sairastumiseen. Erityisen haitallista se on lapsille.


title: Korean historia

text: Tämä artikkeli käsittelee Korean historiaa ennen alueen jakaantumista kahteen valtioon, Korean demokraattiseen kansantasavaltaan (Pohjois-Koreaan) ja Korean tasavaltaan (Etelä-Koreaan).


title: Korean historia

text: Korea oli jakaantunut kolmeen kuningaskuntaan, Goguryeoon (37 eaa.– 668 jaa.), Baekjeen (18 eaa.– 660 jaa.) ja Sillaan (57 eaa.– 935 jaa.). Baekje ja Silla sijaitsivat Korean niemimaan eteläosassa, ja Gogyryeno käsitti suurimman osan niemimaasta sekä osia nykyisten Kiinan ja Venäjän alueista. Myöhemmin kuningaskunnat yhdistyivät.


title: Korean historia

text: Vuosisatojen ajan Korea oli muiden valtioiden hallinnassa. Yhteen aikaan se oli osa Mongolivaltakuntaa, ja se on ollut myös Kiinan hallinnassa.


title: Korean historia

text: Choseon-dynastia oli Korean pisin yhtäjaksoinen itsenäisyyden kausi vuosina 1392–1910. Choseon eristäytyi aikansa loppupuolella niin voimakkaasti ympäröivästä maailmasta, että sai liikanimen ”erakkokuningaskunta”. Pohjois-Korea käyttää edelleen nimeä Choseon.


title: Korean historia

text: Vuosina 1910–1945 Korea oli Japanin siirtomaa. Japanin aseman voimistuminen niemimaalla oli alkanut jo 1870-luvulla, ja alistaminen siirtomaaksi sai ratkaisevan sysäyksen japanilaisten murhattua Korean keisarinnan vuonna 1895. Ruhtinas Itō Hirobumi, Japanin käskynhaltija Koreassa, murhattiin lokakuussa 1909. Korea pakkoliitettiin osaksi Japania 24. elokuuta 1910, ja maata hallittiin rautaisella kurilla – esimerkiksi 1. maaliskuuta 1919 japanilaiset poliisit ampuivat Soulissa noin 7 500 korealaista kuoliaaksi sekä haavoittivat ja pidättivät kymmeniätuhansia tukahduttaessaan itsenäisyyden palauttamista vaativaa mielenosoitusta.


title: Korean historia

text: Toisen maailmansodan aikana vuodesta 1939 alkoivat japanilaiset käyttää korealaisia enenevässä määrin myös orjatyövoimana, miehiä tehtaissa tai armeijassa, ja naisia japanilaisten sotajoukkojen seksiorjina. Samalla korealaiset pakotettiin myös omaksumaan japanilaiset nimet ja korean kielen käyttö virallisissa yhteyksissä kiellettiin. Sodan kääntyessä japanilaisten tappioksi ja Neuvostoliiton puna-armeijan edetessä niemimaalle pohjoisesta ja yhdysvaltalaisten noustessa maihin etelästä japanilaiset aloittivat evakuoinnin ja veivät mukanaan suuren määrän korealaisia taideaarteita. Sodan päätteeksi Korea jaettiin Etelä- ja Pohjois-koreaksi 1948.


title: Korean historia

text: 1950-1953 käytiin Korean sota Korean demokraattisen kansantasavallan (Pohjois-Korea) ja Kiinan kansantasavallan yhteisen kansanarmeijan sekä Korean tasavallan (Etelä-Korea) ja Yhdysvaltojen johtamien Yhdistyneiden kansakuntien (YK) joukkojen välillä. Sota ei päättynyt rauhansopimukseen.


title: USS Ranger (CV-4)

text: USS Ranger (runkonumero CV-4) oli Yhdysvaltain laivaston ensimmäinen alusta lähtien lentotukialukseksi rakennettu alus. Alus palveli toisessa maailmansodassa pääasiassa Atlantilla ja osallistui liittoutuneiden maihinnousuun Pohjois-Afrikkaan. Vuoden 1944 kesällä alus siirtyi Tyynellemerelle, jossa toimi koulutustehtävissä.


title: USS Ranger (CV-4)

text: Sen köli laskettiin 26. elokuuta 1931 Newport News Shipbuilding and Drydock Companyllä Newport Newsissä Virginiassa. Alus laskettiin vesille 25. helmikuuta 1933 kumminaan Herbert Hooverin puoliso. Se otettiin palveluskäyttöön 4. kesäkuuta 1934 Norfolkin laivastontelakalla ensimmäisenä päällikkönään Arthur L. Bristol ja se poistettiin palveluskäytöstä 18. lokakuuta 1946.


title: USS Ranger (CV-4)

text: "USS Rangerin" lentotoiminta aloitettiin 6. elokuuta 1934 ja se lähti 17. elokuuta neitsytristeililylle Rio de Janeiroon, Buenos Airesiin ja Montevideoon. Alus palasi 4. lokakuuta Norfolkiin, josta se teki lisää koejoja Virginia Capesin edustalla aina 28. maaliskuuta 1935 saakka. Alus lähti koeajojen päätyttyä Tyynelle valtamerelle Panaman kanavan kautta, jonka se läpäisi 7. huhtikuuta. Alus saapui San Diegoon 15. huhtikuuta.


title: USS Ranger (CV-4)

text: Seuraavien neljän vuoden aikana alus osallistui sotaharjoituksiin, jotka veivät sen Perun Callaosta Seattleen, Washingtoniin. Alus lähti 4. tammikuuta 1939 San Diegosta Karibianmerelle Guantanamonlahdella pidettäviin harjoituksiin, joista se jatkoi matkaansa saapuen 18. huhtikuuta Norfolkiin.


title: USS Ranger (CV-4)

text: Syksyllä 1939 alus aloitti puolueettomuuden valvonnan Bermudalta pitkin saattuereittejä keskiselle Atlantille ja sieltä edelleen Argentiaan Newfoundlandiin. Se palasi Japanin hyökättyä Pearl Harboriin Norfolkiin partioalueeltaan, jota oli laajennettu aina Port-of-Spainiin ja Trinidadiin. Alus saapui Norfolkiin 8. joulukuuta, josta se lähti 21. joulukuuta Etelä-Atlantille. Alus siirrettiin 22. maaliskuuta 1942 Norfolkin laivastontelakalle huollettavaksi.


title: USS Ranger (CV-4)

text: Alus oli Yhdysvaltain Atlantin-laivaston tukialusten komentajan kontra-amiraali A. B. Cookin lippulaivana 6. huhtikuuta 1942 saakka, jolloin kontra-amiraali Ernest D. McWhorter nosti lippunsa alukselle. Alus lähti Quonset Pointiin, jossa sille kuormattiin 68 Maavoimien P-40 hävittäjää ja maavoimien 33. hävittäjälaivueen henkilöstö. Alus lähti 22. huhtikuuta merelle ja laski 10. toukokuuta maavoimien joukot maihin Accrassa Kultarannikolla, minkä jälkeen se palasi Quonset Pointiin 28. toukokuuta.


title: USS Ranger (CV-4)

text: "USS Ranger" teki partiomatkan Argentiaan, josta se palasi Newportiin 1. heinäkuuta. Alukselle kuormattiin 72 P-40 hävittäjää, jotka se laski maihin jälleen Accrassa 19. heinäkuuta. Käytyään Trinidadissa alus palasi Norfolkiin, jossa se osallistui laivastoharjoitukseen 1. lokakuuta saakka. Harjoituksesta vapauduttuaan alus oli koulutustehtävissä Bermudan vesillä neljän saattuetukialuksen kanssa.


title: USS Ranger (CV-4)

text: "USS Ranger" johti taisteluosastoa, jossa oli sen lisäksi neljä Sangamon-luokan saattuetukialusta, maihnnousussa Vichyn Ranskan hallitsemaan Marokkoon 8. marraskuuta 1942. Yhdeksän aluksen Wildcat hävittäjää hyökkäsi varhain aamulla Rabatin ja Rabat-Salen lentokentille ja Vichyn Ranskan Marokkoon sijoitettujen ilmavoimien esikuntaan ilman tappioita. Ne tuhosivat yhteensä 21 lentokonetta. Toinen lentue tuhosi saman aikaisesti seitsemän lentokonetta Port Lyauteyn lentokentälle. Lentokoneet rynnäköivät lisäksi satamassa olleita aluksia ja rannikkotykistön asemia vastaan.


title: USS Ranger (CV-4)

text: Kolmen vuorokauden aikana alukselta tehtiin 496 lentosuoritetta, joiden aikana saatiin kaksi osumaa satamassa olleesiin laivueenjohtajaan "Albatrosiin". Lentokoneet iskivät myös risteilijä "Primaguetiin", tuhoten kaksi sukellusvenettä syvyyspommein ja iskien rannikkopuolustukseen. Taisteluiden aikana tuhottiin yli 70 lentokonetta maahan ja ammuttiin alas viisitoista. "USS Ranger" menetti taisteluissa 16 lentokonetta. Casablanca antautui 11. marraskuuta, ja seuraavana päivänä "USS Ranger" lähti paluumatkalle Norfolkiin, jonne se saapui 23. marraskuuta.


title: USS Ranger (CV-4)

text:
Chesapeakenlahdella olleen harjoituksen jälkeen "USS Ranger" oli Norfolkin laivastontelakalle huollettavana 16. joulukuuta - 7. helmikuuta 1943. Palvelukseen palattuaan alus kuljetti 75 P-40L hävittäjää Casablancaan, jonne se saapui 23. helmikuuta. Palattuaan Yhdysvaltoihin alus koulutti lentäjiä Uuden Englannin rannikolla käyden aina Halifaxissa saakka. Alus lähti 11. elokuuta Halifaxista
Britteinsaarille, jossa se liittyi 19. elokuuta Britannian Kotilaivastoon Scapa Flowssa. Alus aloitti Kotilaivaston mukana saattueiden saapumisreittien valvonnan.


title: USS Ranger (CV-4)

text: "USS Ranger" lähti 2. lokakuuta Kotilaivaston mukana häiritsemään Norjan rannikon meriliikennettä Bodön edustalle. Alukselta lähetettiin matkaan 4. lokakuuta Vestfjordista 20 Dauntless syöksypommittajaa, joita suojasi kahdeksan Wildcat hävittäjää. Osasto upotti useita aluksia. Toinen alukselta lähtenyt lento-osasto, jossa oli 10 Avengeria ja kuusi Wildcatia, tuhosi kolme alusta. Lentokoneista tuhoutui kolme. Kolme Saksan ilmavoimien tiedustelukonetta paikallisti lentotukialuksen 4. lokakuuta, mutta laivaston ilmavoimien koneet pudottivat kaksi ja karkottivat kolmannen saksalaiskoneen.


title: USS Ranger (CV-4)

text: Alus palasi 6. lokakuuta Kotilaivaston mukana Scapa Flowhun. "USS Ranger" partioi Britannian kuninkaallisen laivaston 2. taistelulaivaviirikön Islantiin. Alus lähti 26. marraskuuta Hvalfjordista Bostoniin, jonne se saapui 4. joulukuuta. Alus määrättiin 3. tammikuuta 1944 koululaivaksi Quonset Pointiin.


title: USS Ranger (CV-4)

text: Koulutus keskeytyi 20. huhtikuuta, kun alus saapui Staten Islandille New Yorkiin kuormatakseen 76 P-38 hävittäjää sekä maavoimien, laivaston ja Ranskan laivaston henkilöstöä kuljetettavaksi Casablancaan. Alus lähti 24. huhtikuuta saapuen määränpäähänsä 4. toukokuuta. Aluksen kuorma purettiin ja sille lastattiin henkilöstöä ja materiaalia Yhdysvaltoihin kuljetettavaksi. Alus saapui 16. toukokuuta New Yorkiin.


title: USS Ranger (CV-4)

text: "USS Ranger" siirrettiin Norfolkin laivastontelakalle, jossa sen lentokantta vahvistettiin ja sille asennettiin uuden tyyppinen katapultti, tutka ja jarruvaijerit. Muutoksilla mahdollistettiin yöhävittäjien koulutus aluksella. Alus palasi palvelukseen 11. heinäkuuta ja se läpäisi Panaman kanavan viisi vuorokautta myöhemmin. Balboassa alukselle nousi useita satoja sotilaita kuljetettavaksi San Diegoon, jonne se saapui 25. heinäkuuta.


title: USS Ranger (CV-4)

text: 102. yöhävittäjälaivueen ja lähes 1000 merijalkaväen sotilaan noustua alukseen alus lähti 28. heinäkuuta Havaijille, ja se saapui 3. elokuuta Pearl Harboriin. Alus koulutti yöhävittäjätoimintaa Pearl Harborin vesillä, kunnes se siirrettiin 18. lokakuuta San Diegoon Alamedan laivaston ilmavoimien komentajan alaisuuteen. Alus oli sodan lopun koulutustehtävissä kouluttaen lentorykmenttejä ja laivueita pitkin Kalifornian rannikkoa.


title: USS Ranger (CV-4)

text: "USS Ranger" lähti 30. syyskuuta 1945 San Diegosta Balboaan, jossa siihen nousi siviilejä ja sotilaita kuljetettavaksi New Orleansiin. Alus saapui määränpäähänsä 18. lokakuuta. Seurattuaan laivastopäivän juhlallisuuksia alus lähti 30. lokakuuta Pensacolaan vieraillen matkalla Norfolkissa. Alus saapui Philadelphian laivastontelakalle 18. marraskuuta huollettavaksi.


title: USS Ranger (CV-4)

text: "USS Ranger" viipyi Yhdysvaltain itärannikolla, kunnes se poistettiin palveluksesta 18. lokakuuta 1946 Norfolkin laivastontelakalla. Alus poistettiin laivastoluettelosta 29. lokakuuta ja se myytiin 28. tammikuuta 1947 romutettavaksi Sun Shipbuilding and Drydock Companylle Chesteriin.


title: Patteri

text:
Patteri voi tarkoittaa seuraavia asioita:
Patteri sukunimenä:


title: Dennis Bergkamp

text: Dennis Nicolaas Maria Bergkamp (s. 10. toukokuuta 1969 Amsterdam, Alankomaat) on alankomaalainen jalkapallovalmentaja ja entinen pelaaja. Bergkampin pelipaikka oli hyökkääjä tai hyökkäävä keskikenttäpelaaja. Kesästä 2011 lähtien hän on toiminut AFC Ajaxin apulaisvalmentajana. Bergkampia pidetään yleisesti yhtenä aikansa parhaista jalkapalloilijoista. Muun muassa entinen joukkuetoveri Thierry Henry on kutsunut Bergkampia "hyökkääjän unelmapelaajaksi" ja parhaaksi pelaajaksi jonka kanssa hän on pelannut samassa joukkueessa.


title: Dennis Bergkamp

text: Bergkamp sai etunimensä, koska hänen vanhempansa olivat jalkapallofaneja, ja ihailivat erityisesti Manchester Unitedin skotlantilaishyökkääjä Denis Lawia. Pojan nimeksi oli tarkoitus antaa Denis, mutta sen katsottiin olevan liian lähellä Deniseä, joka taas on tytön nimi. Näin nimeksi tuli Dennis.


title: Dennis Bergkamp

text: Bergkamp liittyi Ajax Amsterdamin maineikkaaseen organisaatioon jo 12-vuotiaana. Hän debytoi seurassa 14. joulukuuta 1986 Roda JC:tä vastaan pelatussa ottelussa. Tuolloin joukkuetta valmensi entinen huippupelaaja Johan Cruijff. Ensimmäisellä kaudellaan Bergkamp pelasi 14 ottelua, hän muun muassa tuli vaihdosta kentälle Cup-voittajien Cupin finaaliottelussa Lokomotive Leipzigia vastaan. Seuraavien kausien aikana hänestä tuli Ajaxin runkopelaajia, ja hän voitti seurassa Alankomaiden mestaruuden 1990, UEFA Cupin 1992 ja Alankomaiden Cupin 1993 ja lisäksi hänet valittiin vuosina 1992 ja 1993 maan parhaaksi jalkapalloilijaksi. Ajaxissa hän pelasi yhteensä 239 ottelua, joissa hän teki 122 maalia.


title: Dennis Bergkamp

text: Kesällä 1993 italialainen Internazionale osti Bergkampin ja Wim Jonkin, toisen Ajax-pelaajan Milanoon. Italialainen puolustava pelityyli ei sopinut Bergkampille, ja ongelmia syntyi niin median kuin omien joukkuetovereidenkin kanssa. Ainoaksi saavutukseksi Interissä jäi UEFA Cupin voitto, joka oli Bergkampille jo toinen. Hän myös jakoi UEFA Cupin maalikuninkuuden Edgar Schmittin kanssa kahdeksalla maalilla.


title: Dennis Bergkamp

text: Kahden heikon kauden jälkeen Bruce Rioch osti Bergkampin lontoolaiseen Arsenaliin kesäkuussa 1995. Sopeutuminen Englantiin vei aikansa, ja hän teki ensimmäisen maalinsa vasta seitsemännessä ottelussaan. Vähitellen Bergkampin otteet kuitenkin paranivat ja yhteistyö toisen hyökkääjän, Ian Wrightin kanssa tuotti loistavia tuloksia. Myös monet jalkapalloasiantuntijat, kuten skotlantilainen entinen huippupelaaja Alan Hansen, kehuivat Bergkampia Englannin kenttien parhaaksi ulkomaalaiseksi.


title: Dennis Bergkamp

text: Bergkampin parhaat esitykset olivat silti vielä edessäpäin. Kun Arsène Wenger otti joukkueen valmennukseensa lokakuussa 1996, voitti Arsenal heti seuraavalla kaudella tuplan, Valioliigan ja FA Cupin. Pelaajayhdistys valitsi Bergkampin tuona kautena sarjan parhaaksi pelaajaksi. Kauden aikana hän myös teki 16 maalia ja syötti lukuisia muita. Lisäksi hän teki historiaa miehittämällä BBC:n "Goal of the Month (Kuukauden maali)" -ohjelmassa kolme ensimmäistä sijaa.


title: Dennis Bergkamp

text: Bergkamp kuului Arsenalin vakiokokoonpanoon myös seuraavina kausina, ja vuosina 2002–2004 hän voitti kaksi Valioliigan mestaruutta ja kaksi FA Cupin voittoa lisää. Eurocup-otteluissa Arsenal ei kuitenkaan menestynyt, lähimpänä titteliä se oli vuonna 2000, jolloin se hävisi UEFA Cupin finaalin rangaistuslaukauskilpailun jälkeen.


title: Dennis Bergkamp

text: Bergkamp lopetti uransa keväällä 2006. Hän pelasi Arsenalissa 423 ottelua ja teki 120 maalia. Hänen jäähyväisottelussaan Arsenal kohtasi Amsterdamin Ajaxin Arsenalin uuden kotikentän Emirates Stadiumin avajaisottelussa 22.7.2006.


title: Dennis Bergkamp

text: Bergkamp debytoi Alankomaiden maajoukkueessa vuonna 1990. Ensimmäiset arvokisansa hän pelasi EM-kisoissa 1992, jossa Alankomaat puolusti mestaruutta. Joukkue kuitenkin putosi kisoista semifinaalivaiheessa.


title: Dennis Bergkamp

text: Hän pelasi myös kaikissa Alankomaiden otteluissa MM-kisoissa 1994, ja EM-kisoissa 1996, jossa joukkue eteni puolivälieriin asti. Vuoden 1998 MM-kisat olivat Bergkampin parhaat. Niissä hän teki kolme maalia, joista Argentiinaa vastaan puolivälieräottelussa tehtyä maalia pidettiin yhtenä kisojen upeimmista. Alankomaat oli lopulta neljäs.


title: Dennis Bergkamp

text: Vuoden 2000 EM-kisoissa Alankomaat oli toinen isäntämaa ja odotukset olivat korkealla, vaikka joukkue arvottiin "kuolemanlohkoon" Ranskan, Tanskan ja Tshekin kanssa. Odotukset eivät olleet turhia, sillä Alankomaat voitti alkulohkon kaikki ottelut, myös tulevan mestarin Ranskan maalein 3–2. Myös puolivälierissä joukkue menestyi loistavasti, Jugoslavia kaatui 6–1 Patrick Kluivertin tehdessä neljä maalia (yksi muutettiin myöhemmin omaksi maaliksi). Semifinaali kuitenkin päättyi pettymykseen rangaistuslaukauskilpailussa Italiaa vastaan kärsittyyn tappioon. Bergkamp ilmoitti kisojen jälkeen lopettavansa maajoukkueuransa, sillä seuraavat kisat olisivat kaukana Aasian mantereella, ja hän kärsii lentopelosta. Karsinnat kuitenkin päättyivät katastrofaaliseen tilanteeseen, Alankomaat ei selvinnyt kisoihin.


title: Dennis Bergkamp

text: Maajoukkueurallaan Bergkamp pelasi 79 ottelua ja teki niissä 37 maalia. Lopettaessaan hän piti hallussaan maajoukkueensa maaliennätystä, mutta myöhemmin Patrick Kluivert rikkoi sen tehtyään maajoukkueurallaan 40 maalia.


title: Dennis Bergkamp

text: Pelaajauran päätyttyä Bergkamp ryhtyi valmentajaksi. Hän on toiminut muun muassa Hollannin B-maajoukkueen apulaisvalmentajana. Heinäkuun alussa 2011 hänestä tuli AFC Ajaxin apulaisvalmentaja.


title: Dennis Bergkamp

text: Bergkampin ammattilaisuraa on häirinnyt jatkuvasti lentopelko. Siksi hän on pelannut hyvin vähän kulloisenkin kotimaansa ulkopuolella pelatuissa otteluissa. Tosin tärkeisiin peleihin hän on matkustanut usein junalla tai autolla. Lentopelko oli tärkeässä roolissa Bergkampin lopettaessa maajoukkueuransa vuonna 2002 Japanissa ja Etelä-Koreassa pidettävien seuraavien MM-kisojen vuoksi.


title: Luettelo johtajista, joiden ympärille on luotu henkilökultti

text: Tämä on luettelo valtionpäämiehistä, joiden ympärille on luotu huomattavaa henkilökulttia.Suomalaisista johtajista lähimmäksi henkilökulttia ovat päätyneet marsalkka Carl Gustaf Emil Mannerheim ja presidentti Urho Kekkonen.


title: Ryan Babel

text: Ryan Babel (s. 19. joulukuuta 1986 Amsterdam, Alankomaat) on alankomaalainen jalkapalloilija, joka edustaa Yhdistyneiden arabiemiirikuntien liigassa pelaavaa Al Ain FC:tä. Babelin pelipaikka on hyökkääjä tai vasen laituri.


title: Ryan Babel

text: Babel debytoi kasvattajaseurassaan Ajaxissa 1. helmikuuta 2004 pelatussa ottelussa ADO Den Haagia vastaan. Babel siirtyi kesällä 2007 Ajaxista Liverpooliin. Liverpool maksoi alankomaalaisesta n. 11,5 miljoonaa euroa.


title: Ryan Babel

text: Ensimmäisen maaottelunsa Babel pelasi Alankomaiden maajoukkueessa 26. maaliskuuta 2005 Romaniaa vastaan tullessaan vaihdosta Arjen Robbenin tilalle. Babel teki myös toisen ottelun maaleista, ja oli neljänneksi nuorin Alankomaiden maajoukkueen maalintekijä toisen maailmansodan jälkeen.


title: Ibrahim I

text: Ibrahim I (5. marraskuuta 1615 – 12. elokuuta 1648) (arabiaksi ابراهيم الأول) oli Osmanien valtakunnan sulttaani vuodesta 1640 kuolemaansa asti.


title: Ibrahim I

text: Ibrahim I oli yksi sulttaani Ahmed I:n ja Kösem Sultanin kolmesta pojasta. Hän kasvoi aikuiseksi naisten sultanaatiksi nimettynä aikakautena, jolloin Osmanien valtakunnan sisäinen juonittelu ja valtataistelu oli huipussaan ja valtaa jakamaan nousivat usein sulttaanien vaimot Haseki Sultanit ja sulttaanien äidit Valide Sultanit. Hänen setänsä sulttaani Mustafa I kärsi mielenterveysongelmista ja suistettiin valtaistuimelta kaksi kertaa. Hänen isoveljensä sulttaani Osman II:n (äiti Mâhfirûze Sultan) murhasivat kapinoivat janitsaarit 1622 valtaistuimelle. Toinen sulttaaniksi noussut isoveli Murat IV murhautti kolme nuorempaa veljeään mahdollisina kilpailijoina. Ibrahim, joka oli kasvanut arestissa palatsissaan, uskoi joutuvansa myös murhatuksi. Ilmeisesti Murat antoi käskyn myös Ibrahimin teloittamiseksi, mutta hänen äitinsä Kösem Sultan onnistui säästämään poikansa hengen. Tällä kaikella oli vaikutuksensa Ibrahimin mielenterveyteen. Muratin kuoltua 1640 suurvisiiri Kemankeş Kara Mustafa pašša kutsui Ibrahimin sulttaanin palatsiin ottamaan valtaistuimen vastaan, hysteerisenä hän vastusteli ankarasti, sillä hän uskoi, että kyseessä oli salajuoni hänen teloittamisekseen. Hänen äitinsä toi hoviin henkiparantajana mainetta keränneen Cinci Hocan. Hoca oli Grigori Rasputinin kaltainen hahmo, jonka hoidot auttoivat Ibrahimia, mutta joka tavoitteli samalla omaa hyötyään ja otti osaa hovin juonitteluun.


title: Ibrahim I

text: Ibrahimin hallinnon neljä ensimmäistä vuotta sujuivat hyvin, sillä hän säilytti suurvisiirinä pätevän Kemankeş Kara Mustafa paššan, joka onnistui kohentamaan valtakunnan taloudellista tilaa, järkeistämään siviilihallintoa ja vaimentamaan provinsseissa elänyttä kapinahenkeä. Vaikka Ibrahim jätti käytännön politiikan ministereilleen, hän kuitenkin tarkkaili Mustafa paššaa ja pyysi tätä kirjoittamaan itselleen raportteja, joista hän kävi keskustelua suurvisiirin kanssa. Ibrahimin ja Mustafa paššan välit olivat hyvät, mutta toimillaan suurvisiiri hankki kuitenkin voimakkaita vihollisia niiden parista, joiden asema heikkeni hänen politiikkansa vuoksi. Voimakkain oli liittoutuma, jonka muodostivat äiti Kösem, Cinci Hocan, Ibrahimin vävy amiraali Silahdar Yusuf Agha ja visiiri Sultanzade Semiz Mehmed pašša. Liittouma juonitteli suurvisiiria vastaan tauotta. Aikaa myöten Ibrahim kääntyi uskomaan arvostelijoita ja määräsi Mustafa paššan erotettavaksi ja pian myös teloitettavaksi. Käytännössä teko suisti Osmanien valtakunnan pitkäaikaiseen sekasortoon ja epäjärjestykseen. Seuraavien 12 vuoden aikana suurvisiirinä toimi 18 miestä, joista neljä teloitettiin ja 11 jouduttiin erottamaan.


title: Ibrahim I

text: Uudeksi suurvisiiriksi nousi Sultanzade Semiz Mehmed pašša. Hänen äitinsä Kösem, joka oli pyrkinyt pysymään vallankahvassa kiinni koko aikuisikänsä, sai jälleen lisää vaikutusvaltaa hovin asioihin. 1646 Ibrahimin terveydentila alkoi heiketä. Hän kärsi jatkuvista päänsäryistä ja masennuksesta. Ibrahim vietti yhä enemmän aikaa jalkavaimojensa luona ja kulutti hovin varoja suruttomasti. Hän kohotti useita jalkavaimojaan arvostettuun hasekin asemaan ja myönsi heille maita ja omaisuuksia. Avioiduttuaan suosikkinsa Telli Hasekin kanssa hän määräsi Ibrahim paššan palatsin lattiat päällystettäväksi kalliilla soopelinnahkoilla ja annettavaksi Telli Hasekille Telli Haseki sai aviossa nimen Hümaşah Sultan. Palatsin huikentelevainen rahankäyttö ja turmeltumisen lisääntyminen suututti kansan. Kösem ei enää pystynyt vaikuttamaan poikansa päähänpistoihin. Viimein janitsaarit ja osa ulaman jäsenistöstä nousi kapinaan 1648. Ibrahim kuitenkin kieltäytyi hyväksymästä erottamistaan, mikä hermostutti janitsaareja. Monien historioitsijoiden mukaan Kösem valtuutti janitsaarit teloittamaan poikansa pitkään jatkuneen ja kärjistyneen poliittisen prosessin pakottamana. Leslie P. Peircen mukaan Kösem oli kuitenkin jo hyvinkin valmis pääsemään eroon pojastaan, joka katastrofaalisen valtakautensa aikana oli tuhonnut monia vanhemman veljensä Murat IV:n aikaansaannoksia. Aiemmassa kirjeessään Kösem oli kirjoittanut Ibrahimista virassa olleelle suurvisiiri Tezkereci Ahmed paššalle seuraavasti: ”Lopulta hän ei tule jättämään minua sen enempää kuin sinuakaan henkiin. Hän tulee menettämään valtansa hallintoon. Koko yhteiskunta on raunioina. Pane hänet viralta välittömästi.”


title: Ibrahim I

text: Tezkereci Ahmed pašša kuristettiin, ja hänen jäännöksensä paloiteltiin kappaleiksi väkijoukon edessä 8. elokuuta 1648. Hän sai tapahtuneen vuoksi postuumin lisänimen "Hezarpare", ”tuhat palasta”. Ibrahim kuristettiin 18. elokuuta uuden suurvisiirin käskystä ja virkamiesten todistaessa. Seuraavaksi valtaan nostettiin tuolloin kuusivuotias Mehmed IV, joka oli Ibrahimin poika ja Kösemin pojanpoika. Alaikäisen Mehmedin tultua hallitsijaksi Kösem pystyi jälleen julistautumaan viralliseksi hallitsijaksi.


title: 7 Up

text: 7 Up on yhdysvaltalainen sitruunan ja limetinmakuinen virvoitusjuoma. Tuotetta on myyty vuodesta 1929 asti Yhdysvalloissa, joskin eri reseptillä, ja sen patentin omistaa Dr Pepper Snapple Group Yhdysvalloissa ja PepsiCo muualla maailmassa. Virvoitusjuomaa valmistaa Suomessa Hartwall. 7 Upin alkuperäinen resepti sisälsi litiumia sen psykoaktiivisen mielialanmuutoksia tasoittavan vaikutuksen takia, mutta siitä on sittemmin luovuttu ainesosana.


title: 7 Up

text: Juoma esiteltiin vuonna 1929 nimellä "Bib-Label Lithiated Lemon-Lime Soda". Sen resepti sisälsi maanalaisissa lähteissä luontaisesti esiintyvää litiumia, jolla uskottiin olevan terveysvaikutuksia. Juoman keksijä Charles Leiper Grigg oli valmistanut aiemmin appelsiininmakuista Howdy-juomaa.


title: 7 Up

text: 7 Upin synnyn aikaan suurin osa yhdysvaltalaisista virvoitusjuomavalmistajista valmisti sitruunanmakuista juomaa. Niistä yksikään ei kuitenkaan saavuttanut selvää kansallista johtoasemaa. Perustaja Grigg näki tässä markkinaraon.


title: 7 Up

text: 7 Up sai nykyisen nimensä vuonna 1936, mitä ennen sitä oli hetken kutsuttu nimellä "7Up Lithiated Lemon Soda". 1940-luvun lopulle tultaessa 7 Up oli noussut maailman kolmanneksi myydyimmäksi virvoitusjuomaksi. Vuonna 1967 juoman markkinointi rakentui UNCOLA-kampanjan ympärille, jonka johdosta 7 Up erottui kilpailijoistaan ja tuli osaksi vastakulttuuria. Samalla 7 Up oli ensimmäisten virvoitusjuomien joukossa, jotka alkoivat valmistaa sokerittomia ja kofeiinittomia vaihtoehtoja.


title: 7 Up

text: Juoma sisälsi litiumsitraattia aina 1950-luvulle asti, kunnes tutkijat pelkäsivät sillä olevan vaarallisia sivuvaikutuksia. Myöhemmin samaa ainetta on käytetty kaksisuuntaisen mielialahäiriön hoidossa.


title: Daredevil (elokuva)

text: Daredevil on Mark Steven Johnsonin ohjaama supersankarielokuva vuodelta 2003. Se kertoo Marvelin sarjakuvahahmosta, Daredevilistä.


title: Winston Bogarde

text: Winston Bogarde (s. 11. lokakuuta 1970, Rotterdam, Alankomaat) on alankomaalainen entinen jalkapalloilija.


title: Winston Bogarde

text: Hän aloitti uransa SVV:n joukkueessa, ja edusti sen jälkeen Excelsioria, Sparta Rotterdamia ja Ajax Amsterdamia kotimaassaan ja lisäksi AC Milania, FC Barcelonaa ja Chelsea FC:ia ulkomailla. Viimeiseksi jääneessä seurassaan Chelseassa Bogarde vietti neljä kautta, joiden aikana hän pelasi vain 11 ottelua nostaen kuitenkin 40 000 punnan viikkopalkkaa kieltäytyen seuran toistuvasti vaatimasta sopimuksen purkamisesta.


title: Winston Bogarde

text: 8. marraskuuta 2005 Bogarde ilmoitti lopettavansa uransa, koska hän ei ollut löytänyt itselleen uutta seuraa Chelsea-sopimuksen päätyttyä vuonna 2004.


title: Winston Bogarde

text: Alankomaiden maajoukkueessa Bogarde pelasi 20 ottelua.


title: Paul Ben-Victor

text: Paul Ben-Victor (s. 24. heinäkuuta 1965 Brooklyn, New York, Yhdysvallat) on yhdysvaltalainen näyttelijä.


title: Paul Ben-Victor

text: Ben-Victor esiintyi ensimmäisen kerran vuonna 1987 elokuvassa "Kohtalokas tapaaminen". Hänen tärkeimmät roolinsa ovat olleet HBO:n televisiosarjoissa "Langalla" ja "Entourage". Hän on esiintynyt myös sarjassa "Kovan onnen kundi", jossa hän esitti lukion valmentajaa.


title: Dick Button

text: Richard ”Dick” Button (s. 18. heinäkuuta 1929 Englewood New Jersey) on yhdysvaltalainen kaksinkertainen taitoluistelun olympiavoittaja.


title: Dick Button

text: Button osallistui ensimmäisiin olympialaisiinsa 18-vuotiaana 1948 St. Moritzissa. Hän voitti taitoluistelussa kultaa selvällä erolla, kun kahdeksan tuomaria yhdeksästä arvosteli hänet ensimmäiseksi . Button suoritti kisassa ensimmäisenä luistelijana onnistuneen kaksoisaxelin.


title: Dick Button

text: Oslon olympialaisissa neljä vuotta myöhemmin Button teki ensimmäisenä taitoluistelijana kisassa onnistuneen kolmoishypyn, kolmoisrittin. Tuomarit arvostivat Buttonin yksimielisesti kisan voittajaksi Kahden olympiakultansa lisäksi Buttonilla on maailmanmestaruuskisoista viisi kultaa ja yksi hopea.


title: Dick Button

text: Urheilu-uransa jälkeen Button on toiminut ABC:n urheilun taitoluistelijakommentaattorina. Vaikka NBC on hallinnut Yhdysvaltojen olympialähetyksiä 1980-luvulta lähtien, on Button jatkanut ABC:llä taitoluistelun MM-kisoissa.


title: Thar

text:
Thar (Tharr) on aavikko Intian ja Pakistanin rajalla. Thar ulottuu Indus-joelta Kutchin marskimaille ja idässä Aravallivuoristoon sekä pohjoisessa Sutlej-joelle.
Suurin osa Tharista on Intian Rajasthanin osavaltiossa, mutta aavikko ulottuu pohjoisessa Punjabiin ja Haryanaan ja etelässä Gujaratiin. Pakistanissa aavikko ulottuu Sindiin ja Pakistanin Punjabiin. Pakistanin Punjabissa aavikko tunnetaan Cholistanin aavikkona. Tharin autiomaan uloke on Pohkranin autiomaa, jossa Intia suoritti ydinkokeita 1998.


title: Thar

text: Tharin pinta-ala on erään tiedon mukaan 238 700 km kasvitonta aluetta, dyynejä suolatasankoja ja kallioita. Lisäksi on kuivaa pensasaroa 488 300 km. Toisen lähteen mukaan aavikkoa olisi 446 000 km 805 km x 485 km alalla.


title: Thar

text: Tharin autiomaan on arvioitu laajenevan 0,5 km vuodessa kohti Punjabia, Haryanaa, Uttar Pradeshia ja Madhya Pradeshia.


title: Thar

text: Championin mukaan Tharin kasvillisuus on pohjoisen aavikon pensastoa. 10 % autiomaasta on aktiivisia hiekkadyynejä, 90 % paikallaan pysyviä dyynejä, dyynien välisiä soraisia alueita, kallioita ja suolatasankoja.


title: Thar

text: Intia on suorittanut autiomaalla kaksi ydinkoetta: vuonna 1974 Hymyilevä Buddha ja 1998 Operaatio Shakti.


title: Arnold Bruggink

text: Arnold Bruggink (s. 24. heinäkuuta 1977, Almelo, Overijssel, Alankomaat) on alankomaalainen entinen jalkapalloilija. Brugginkin pelipaikka oli hyökkääjä.


title: Arnold Bruggink

text: Bruggink aloitti uransa pikkuseura RKVV Stevossa. Hänen ensimmäinen ammattilaisseuransa oli FC Twente, josta hän siirtyi neljän kauden jälkeen PSV Eindhoveniin. PSV:ssä Bruggink pelasi monta menestyksekästä kautta ja tuli tunnetuksi ympäri Eurooppaa pelaten muun muassa hyviä eurocup-otteluita. Vuonna 2003 hän siirtyi yhden kauden ajaksi Espanjaan, Real Mallorcan joukkueeseen. Kauden jälkeen Bruggink palasi takaisin kotimaahansa, SC Heerenveenin riveihin.


title: Arnold Bruggink

text: Kahden Heerenveen-kauden jälkeen Bruggink siirtyi 2006 Saksan Bundesliigassa pelanneen Hannover 96:n paitaan. Hollantilaishyökkääjä viihtyi Hannoverissa neljä kautta ja pelasi 111 liigaottelua. Hän siirtyi kaudeksi 2010/11 kasvattajaseuraansa FC Twenteen ja lopetti uransa kauden jälkeen.


title: Arnold Bruggink

text: Alankomaiden maajoukkueessa Bruggink debytoi 2. syyskuuta 2000 Irlantia vastaan. Hän on pelannut yhteensä 2 maaottelua.


title: Muhammad-pilapiirrosjupakan boikotit

text: Muhammad-pilapiirrosjupakassa seurasi boikotteja, kun islamilaisissa maissa alettiin pidättäytyä ostamasta tanskalaisia tuotteita.


title: Muhammad-pilapiirrosjupakan boikotit

text: Näkyvin ja selvin kärsijä oli tanskalais-ruotsalainen meijerikonserni Arla Foods, jolla on satojen miljoonien eurojen liikevaihto islamilaisissa maissa ja henkilökuntaa näissä maissa noin tuhat. Arlan arveltiin häviävän päivittäin yli miljoonan euron arvosta liikevaihtoa. Arlan liikevaihdosta tulee Lähi-idästä 2,6 miljardia Tanskan kruunua (348 miljoonaa euroa), mistä Saudi-Arabian osuus on 1,2 miljardia Tanskan kruunua (161 miljoonaa euroa).


title: Muhammad-pilapiirrosjupakan boikotit

text: Tanskan maatalousviennistä 1/3 menee islamilaisiin maihin. Muita tanskalaisia elintarvikeyrityksiä ovat mm. liha-alan yritys Danish Crown.


title: Muhammad-pilapiirrosjupakan boikotit

text: Tanskassa esiintyi vaatimuksia, joiden mukaan Arlan tulisi rakentaa Jyllands-Postenin pilakuvien aiheuttaman loukkauksen vuoksi hyvitykseksi moskeija Tanskaan, mistä kuitenkin Arla virallisella tiedotteella sanoutui irti.


title: Muhammad-pilapiirrosjupakan boikotit

text: Tanskalaisen Mærsk-konsernin on Tanskassa katsottu selviytyneen ongelmasta jopa niin hyvin, että Tanskan hallituksen pitäisi ottaa oppia sen julkissuhteiden hoidosta.


title: Pascal Bosschaart

text: Pascal Bosschaart (s. 28. helmikuuta 1980 Rotterdam, Etelä-Hollanti, Alankomaat) on alankomaalainen jalkapalloilija, joka edustaa synnyinkaupunkinsa seuraa, Feyenoordia. Hänen pelipaikkansa on keskikentällä.


title: Pascal Bosschaart

text: Bosschaart aloitti ammattilaisuransa vuonna 1997 FC Utrechtin joukkueessa, jossa debytoi 5. lokakuuta kyseisenä vuonna. Sieltä hän siirtyi vuonna 2003 nykyiseen seuraansa Feyenoordiin. Bosschaartin seitsemän kauden mittaisen ammattilaisuran tekee erikoiseksi se, ettei hän ole tehnyt vielä yhtään maalia.


title: Who’s That Girl

text: Who’s That Girl on yhdysvaltalaisen poplaulajan Madonnan ensimmäinen soundtrack ja järjestyksessään neljäs äänite. Se julkaistiin "Who’s That Girl" -elokuvaa varten, jonka pääosaa Madonna itse näytteli. Albumi julkaistiin 21. heinäkuuta 1987.


title: Who’s That Girl

text: Toisin kuin elokuvasta, "Who’s That Girl" -albumista tuli kansainvälinen menestys. Albumin ensimmäinen single, "Who’s That Girl", nousi listojen kärkisijoille useissa maissa, muun muassa Yhdysvalloissa ja Isossa-Britanniassa. Toisena singlenä julkaistiin "Causing a Commotion", mutta siitä ei kehkeytynyt ensimmäisen kaltaista jättimenestystä. Vielä huonommin menestyi kolmas single, "Look of Love", joka julkaistiin Pohjois-Amerikan ulkopuolella ja jonka saavutuksiin voidaan lukea vain pääsy Ison-Britannian top10-listalle.


title: Who’s That Girl

text: Vaikka Madonna oli albumin päätähti esittäessään suurimman osan albumin kappaleista ja albumi yleisesti mainitaan Madonnan tuotannoksi, se on oikeasti "eri esittäjiä" -albumi viiden muun musiikkiesityksen vuoksi. Duncan Fauren ”24 Hours” ja Michael Davidsonin ”Turn It Up” on myös julkaistu albumilta singleinä.


title: Arabian aavikko (Egypti)

text: Arabian aavikko eli Itäinen autiomaa on pitkä vuoristoinen aavikkoalue Egyptissä Suezinlahden, Punaisenmeren ja Niilin välissä. Se on Saharan osa. Arabian aavikon ala on 222 740 neliökilometriä. Alueelta on muinaisen Egyptin ajoista saakka louhittu kiveä. Punaisenmeren rantojen vuoret ovat alueen korkeinta vyöhykettä.


title: Jääkiekko talviolympialaisissa 2006

text: Jääkiekko oli 2006 talviolympialaisten ohjelmassa Torinossa. Kisoissa järjestettiin sekä miesten että naisten turnaus. Miesten turnaukseen osallistui 12 joukkuetta ja naisten turnaukseen kahdeksan. Turnauksen pelisysteemiä oli uudistettu. Joukkueet jaettiin kahteen lohkoon, jotka pelasivat yksinkertaisen sarjan. Miehillä lohkojen neljä parasta joukkuetta pääsi puolivälieriin, naisilla puolestaan lohkojen kaksi parasta pääsi välieriin. Miesten turnauksessa ei pelattu sijoitusotteluja lainkaan, naisilla ne pelattiin. Miesten turnaus pelattiin 15.–26. helmikuuta ja naisten 11.–20. helmikuuta 2006.


title: Jääkiekko talviolympialaisissa 2006

text: Lohko A


title: Jääkiekko talviolympialaisissa 2006

text: Lohko B


title: Jääkiekko talviolympialaisissa 2006

text: Miesten karsinnoissa pelattiin ensin esikarsinta ja sen jälkeen karsinnan lopputurnaus, karsintojen kautta olympiaturnaukseen pääsivät Kazakstan, Latvia ja Sveitsi.


title: Sonoran aavikko

text: Sonoran aavikko on kaktuksia kasvava aavikko Yhdysvaltain ja Meksikon rajalla, Arizonan ja kaakkoisen Kalifornian sekä Meksikon Sonoran osavaltioissa. Aavikko ulottuu Kalifornianlahdelta pohjoiseen. Kasvillisuutta on enemmän kuin monilla muilla aavikoilla, ja siksi Sonoran aavikko luetaan puoliaavikoihin. Sonoran autiomaa on yksi Yhdysvaltain laajimmista ja kuumimmista. Sonoran aavikon pinta-ala on 311 000 km². Se jakautuu Coloradon ja Yuman autiomaihin.


title: Sonoran aavikko

text: Aavikon ilmasto vaihtelee alueittain sen suuren koon takia. Idässä Sonoran aavikko rajoittuu Arizonan ja Sierra Madren vuoristometsiin ja etelässä Sinaloan trooppisiin ja subtrooppisiin metsiin. Pohjoisessa Sonoran aavikko vaihtuu Mojaven, Great Basinin ja Coloradon ylänkötasangon viileämpiin aavikoihin. Sonoran aavikon pohjoisosissa sijaitseva Kuolemanlaakso () on Yhdysvaltojen kuumin paikka, ja siellä voi kesäisin olla päivällä yli 50 astetta lämmintä, toisaalta kylmänä talviyönä lämpötilat vajoavat joskus pakkasen puolelle.


title: Sonoran aavikko

text: Sonoran autiomaa tunnetaan pitkästä saguarokaktuksesta ("Carnegiea gigantea"). Lintualueena aavikko on poikkeuksellinen: kaikista Yhdysvalloissa tavattavista maalintulajeista 41 prosenttia voidaan nähdä aavikolla johonkin vuodenaikaan.


title: Evita (albumi)

text: Evita on yhdysvaltalaisen poplaulaja Madonnan kolmas soundtrack sekä järjestyksessään 12. äänite. Se julkaistiin vuonna 1996.


title: Evita (albumi)

text: Albumi oli kansainvälinen menestys, saavuttaen Yhdysvaltain albumilistan sijan 2 ja Ison-Britannian albumilistan sijan 1. Albumilta julkaistiin kolme singleä, joista kaikista muodostui menestyneitä hittejä: Oscar-palkinnon ja Golden Globen parhaasta alkuperäislaulusta voittanut "You Must Love Me", "Don't Cry For Me Argentina" ja "Another Suitcase In Another Hall". Huomionarvoista on se, että kaikki kappaleet eivät ole Madonnan laulamia.


title: Evita (albumi)

text: Levy 1


title: Evita (albumi)

text: Levy 2


title: Stein Eriksen

text: Stein Eriksen (11. joulukuuta 1927 Oslo – 27. joulukuuta 2015 Park City, Utah, Yhdysvallat) oli norjalainen alppihiihdon olympiavoittaja. Hänen isänsä Marius Eriksen voitti olympiapronssia voimistelussa Tukholmassa 1912.


title: Stein Eriksen

text: Ensimmäisissä arvokisoissaan Sankt Moritzin talviolympialaisissa 1948 Eriksen sijoittui pujottelussa 29:nneksi, syöksylaskussa 31:nneksi ja alppiyhdistetyssä 32:nneksi. Aspenin MM-kilpailuissa 1950 hän jo saavutti pujottelussa pronssia. Oslon talviolympialaisissa 1952 hän voitti kultaa suurpujottelussa, saavutti hopeaa pujottelussa ja sijoittui kuudenneksi syöksylaskussa. Åren MM-kilpailuissa 1954 hän voitti kultaa pujottelussa, suurpujottelussa ja alppiyhdistetyssä sekä keskeytti syöksylaskussa.


title: Stein Eriksen

text: Eriksen oli ensimmäisiä tehokkaalla kesäharjoittelulla kuntoaan luoneita alppihiihtäjiä. Hänestä on sanottu, että hän oli hiihdon ensimmäinen "supertähti". Hän oli komea, tyylikäs ja karismaattinen. Kuuluisuudestaan huolimatta Eriksen säilytti maanläheisyyteensä. Hän on esimerkiksi sanonut, että "Ole kova, ole itsevarma. Mutta et ikinä ole kokonainen ja iloinen henkilö, jos et ole vaatimaton".


title: Stein Eriksen

text: Eriksen auttoi alppihiihtoa kehittymään etenkin Yhdysvalloissa, jonne hän muutti olympiamenestyksen jälkeen. Hän toimi Amerikassa hiihdonopettajana monissa hiihtokeskuksissa.


title: Stein Eriksen

text: Vuonna 1997 Norjan kuningas myönsi Eriksenille Royal Norwegian Order of Meritin, korkeimman mahdollisen tunnustuksen, jonka Norjan valtio voi myöntää maan ulkopuolella asuvalle henkilölle.


title: Stein Eriksen

text: Eriksen kuoli Yhdysvalloissa 88-vuotiaana 27. joulukuuta 2015.


title: Remixed & Revisited

text: Remixed & Revisited on yhdysvaltalaisen poplaulaja Madonnan toinen remix-EP ja järjestyksessä 17. albumi. Se menestyi heikosti, myyden Yhdysvalloissa 0,15 miljoonaa kappaletta ja maailmanlaajuisesti 0,5 miljoonaa kappaletta.


title: Remixed & Revisited

text: Itse EP julkaistiin joissakin maissa myös singlenä. Kaikki miksatut kappaleet lukuun ottamatta Britney Spearsin ja Christina Aguileran esittämään ”Like a Virgin” -versiota MTV VMA -gaalasta sekä ”Into the Grooven” ja ”Hollywoodin” miksausta ovat albumilta "American Life". Poikkeus on kuitenkin myös ”Your Honesty”, joka on "Bedtime Stories" -levyn sessioiden ajalta, julkaisematon kappale.


title: Jake Nyman

text: Jarmo Juhani "Jake" Nyman (s. 10. elokuuta 1949 Nurmo) on suomalainen musiikkitoimittaja ja tietokirjailija.


title: Jake Nyman

text: Jake Nymanin ura Yleisradiossa alkoi marraskuussa 1972, kun hän teki Leonard Cohenista kertovan jakson ohjelmasarjaan "Mistä he laulavat." Nymanista tuli Ylen vakinainen toimittaja vuonna 1977.


title: Jake Nyman

text: Jake Nymanin vuosina 1984--2003 toimittama nostalginen musiikkiohjelma "Onnenpäivä" keräsi parhaimmillaan jopa 900 000 kuuntelijaa radioiden ääreen. Muita Nymanin suosittuja radio-ohjelmia ovat olleet muun muassa "Nuorten sävellahja", "Kovan päivän ilta", "Rockradio, Nousevan auringon talo, Muistojen Bulevardi, Sadan vuoden syke" sekä hänen vuosina 1994--2005 tuottamansa "Suomen virallinen lista." Jake Nyman siirtyi eläkkeelle vuonna 2014, mutta hän toimittaa freelancerina Radio Suomessa sunnuntaiaamuisin kuultavaa "Jake Nymanin Popradiota". Ohjelmalla on yli 400 000 kuulijaa.


title: Jake Nyman

text: Eläkkeelle jäätyään Nyman on juontanut satunnaisesti Radio Suomen teemalähetyksiä sekä "Kadonneen levyn metsästäjät" -ohjelmaa.


title: Jake Nyman

text: Nyman on julkaissut toistakymmentä populaarimusiikin tieto- ja hakuteosta. Lisäksi hän on kirjoittanut kolumneja ja levyarvosteluja useisiin lehtiin. Nyman käy luennoimmassa populaarimusiikin historiasta muun muassa kirjastoissa. Hän on Suomen Dekkariseuran jäsen.


title: Jake Nyman

text: Nymanilla on kolme aikuista lasta.


title: Mojaven aavikko

text: Mojaven aavikko on Yhdysvaltain lounaisosissa sijaitseva 65 000 neliökilometrin laajuinen aavikko. Se kattaa merkittävän osan Etelä-Kaliforniasta, mutta ulottuu myös lounaiseen Utahiin, eteläiseen Nevadaan ja luoteiseen Arizonaan. Las Vegasin suurkaupunki sijaitsee aavikon alueella.


title: Mojaven aavikko

text: Mojaven aavikko on tyypillinen vuoristoista ja altaista koostuva aavikko. Alueella kasvaa 1 750–2 000 kasvilajia. Yleisimmät kasvit ovat jukka- ja marunapensaita sekä kaktuksia. Joosuanpuu ("Yucca brevifolia") on yleinen kasvi.


title: Mojaven aavikko

text: Mojaven aavikolla sijaitsevat San Andreasin ja Garlockin siirrokset, jotka ovat alttiita maanjäristyksille. Geologisesti alue on vuoristoa, jossa hidas poimuttumisprosessi jatkuu.


title: Mojaven aavikko

text: Alueella kesät ovat kuumia ja talvet kylmiä. Kesällä lämpötila nousee 35–45 asteeseen, mutta talvella saattaa olla jopa 40 astetta pakkasta, koska alue sijaitsee melko korkealla vuoristossa, paikoitellen 1 000–2 000 metrin korkeudella merenpinnasta.


title: Mojaven aavikko

text: Sademäärä on yleensä alle 100 millimetriä vuodessa. Alueen kuumin ja matalin kohta on Kuolemanlaakso ("Death Valley") kaakkoisessa Kaliforniassa. Talvella joillakin alueilla sataa lunta jopa 30 senttimetriä. Alueella elää muun muassa liskoja, aavikkokettuja ja kalkkarokäärmeitä.


title: Piracaia

text: Marcelo Gonçalves de Oliveira, kutsumanimeltään Piracaia (s. 17. huhtikuuta 1971 Piracaia, São Paulo, Brasilia) on entinen brasilialainen jalkapalloilija. Hän oli pelipaikaltaan hyökkäävä keskikenttäpelaaja.


title: Piracaia

text: Piracaia aloitti uransa Piracaia Futebol Clubessa, josta siirtyi CA Bragantinoon vuonna 1988. Hän pelasi suurimman osan urastaan kuitenkin Suomessa, jonne tuli ensimmäisen kerran vuonna 1992 FC Jazzin joukkueeseen. Jazz voitti kaksi mestaruutta vuosina 1993 ja 1996 Piracaian kuuluessa joukkueen tärkeimpiin pelaajiin. Mestaruusvuonna 1996 hän teki 10 Veikkausliiga-maalia.